Jangkitan Covid-19 di Arab Saudi melonjak tiga hari berturut-turut

Jangkitan harian Covid-19 di Arab Saudi menunjukkan lonjakan tiga hari berturut-turut sehingga buat pertama kalinya semalam merekodkan lebih 744 jangkitan baharu dan satu kematian akibat komplikasi Covid-19 dalam tempoh 24 jam.

Minggu lalu, jangkitan baharu harian di negara itu hanya sekitar 50 kes dengan berlaku gelombang naik turun kadar kes harian, namun angka itu terus melonjak melebihi 500 kes sejak 28 Disember lalu.

Pihak berkuasa Arab Saudi memaklumkan sebanyak 231 kes sembuh direkodkan dalam tempoh 24 jam lalu, menjadikan angka kes sembuh di negara itu terus meningkat kepada 541,388 kes.

Sehingga kini, kumulatif kes positif di Arab Saudi terus mencecah ke 554,665 kes dengan 8,874 korban sejak tahun lalu.

Sementara itu, dalam kenyataan berasingan kerajaan Arab Saudi hari ini mengeluarkan amaran hujan lebat dan ribut petir di kawasan Masjidil Haram selepas hujan lebat pada Selasa lalu.

Ketua Presiden Hal Ehwal Dua Masjid Suci Sheikh Abdul Rahman Al-Sudai memaklumkan pihaknya sedang giat menggandakan usaha pembersihan dan sudah melantik 200 penyelia dan pemerhati bagi memantau 4,000 petugas kebersihan yang terlibat.

Selain itu, Perkhidmatan Hal Ehwal Lapangan, Penyiasatan dan Alam Sekitar masjid turut memberitahu semua kawasan di perkarangan, pintu masuk dan keluar masjid disediakan laluan untuk pengaliran air selepas hujan berhenti.

Jelasnya, tindakan itu bertujuan untuk menjaga keselamatan jemaah di Masjidil Haram sekali gus semua jemaah dapat melaksanakan ibadah dengan selamat.

“Sebanyak 470 mesin peralatan sedutan air dan mencuci di kawasan dalam, luar dan bumbung masjid digunakan bagi membantu proses pengeringan.

“Pihak presiden sudah membangunkan tindakan berjaga-jaga sebagai persediaan menghadapi hujan, selain membersihkan saliran bagi memastikan tiada sebarang halangan,” jelasnya.

Susulan itu, pertahanan awam negara itu menggesa orang ramai supaya berjaga-jaga selepas pusat meteorologi meramalkan hujan lebat dan ribut petir di beberapa bahagian di negara itu dijangka berlaku sehingga hari ini. – Agensi


Tentera rejim Zionis tembak mati belia Palestin

Tentera rejim Zionis Israel menembak mati seorang remaja Palestin yang didakwa melempar bom petrol di Tebing Barat, semalam.

Insiden itu berlaku di laluan terowong antara bandar Baitulmaqdis dan Hebron, berdekatan bandar Beit Jala, yang terletak di selatan wilayah Tebing Barat yang diduduki secara haram oleh rejim Israel.

Agensi berita Palestin, Wafa melaporkan pertempuran itu berlaku tengah malam kelmarin di antara penduduk Palestin dan tentera Israel ketika operasi ketenteraan dilaksanakan di Beit Jala.

Manakala, 30 September lalu, tentera Israel menembak mati tiga orang warga Palestin dalam beberapa serangan di Timur Baitulmaqdis, Tebing Barat dan Semenanjung Gaza.

Akhir-akhir ini, pertempuran di antara tentera Israel dan penduduk Palestin semakin banyak terjadi di Tebing Barat, terutamanya ketika demonstrasi rakyat Palestin di penempatan Israel.

Mei lalu, ekoran ketegangan di Timur Baitulmaqdis, tercetusnya perang selama 11 hari di antara Israel dan Hamas, terburuk dalam sejarah bagi kedua-dua negara itu.

Menurut pihak berkuasa tempatan, serangan Israel di Gaza pada masa itu mengakibatkan hampir 260 penduduk Palestin terbunuh termasuk dalam kalangan pejuangnya.

Sementara itu, tentera Israel dalam satu kenyataan memberitahu mangsa termasuk seorang lagi suspek melemparkan bom petrol di terowong terbabit dan membahayakan nyawa pemandu lain di kawasan itu.

“Seorang daripada mereka sudah ditahan, tetapi seorang lagi ditembak dan terkorban,” kata kenyataan itu. – Agensi


Kawasan Musang King di Baling dipercayai dibalak antara 2018-2019: MB Kedah

Dakwaan kononnya projek ladang Musang King dimulakan semasa zaman pemerintahan PAS dinafikan Menteri Besar (MB) Kedah, Datuk Seri Muhammad Sanusi Md Nor sama sekali.

Sanusi menyanggah tuduhan bekas MB terdahulu, Datuk Seri Mukhriz Mahathir yang cuba mengaitkan projek Ladang Rakyat yang dimulakan oleh pentadbiran Tan Sri Azizan Abdul Razak sebelum ini dalam isu banjir kepala air di Baling baru-baru ini.

“Kawasan Musang King itu dipercayai dibalak di antara 2018 dan 2019,” katanya dipetik laporan BH hari ini.

Sebelum ini, media melaporkan Mukhriz menafikan dakwaan kerajaan Kedah pimpinannya sebelum ini mempunyai kaitan dengan projek ladang durian Musang King di Gunung Inas, yang dikaitkan antara punca tragedi banjir dan kepala air di Baling, Isnin lalu.

Mengulas lanjut, Muhammad Sanusi berkata, di zaman pemerintahan Allahyarham Ustaz Azizan, tidak berbangkit sebarang isu mengenai Ladang Rakyat, apatah lagi Musang King, yang masih tidak dikenali.

Beliau berkata, tender balak berlaku di antara 2010 dan 2013, namun tebangan belum berlaku.

“Kalau betul mereka tidak setuju kerana hendak selamatkan alam sekitar dan Gunung Inas, mereka boleh batalkan tender dan Ladang Hutan TLC, bukan batalkan Ladang Rakyat dan tanam Musang King.

“Saya perlu semak dahulu dengan Jabatan Perhutanan Negeri Kedah (JPNK) tarikh yang tepat tender dan tebangan itu berlaku, seingat saya tender sahaja.

“Kawasan Ladang Hutan asal tidak termasuk Kompartment Lapan, yang menjadi punca air Sungai Kupang. Komparment empat, lima dan enam saja tak silap saya, apa pun saya perlu semak dengan JPNK dahulu,” katanya.

Menurutnya lagi, Mukhriz sebelum ini menggagalkan projek Ladang Rakyat kerana khuatir projek itu akan mengharumkan nama Azizan dan PAS dalam kalangan orang miskin.

Beliau juga mendakwa, kelulusan Ladang Hutan untuk tanaman getah jenis timber latex clon (TLC) berlaku pada zaman pemerintahan Barisan Nasional (BN) pada 2007.

“Pada zaman Ustaz Azizan (Menteri Besar ketika itu), ia bertukar konsep kepada ladang rakyat. Tender dikeluarkan untuk kayu balak dan buat pertama kali dalam sejarah, dapat harga RM11,000 hingga RM17,000 sehektar.

“Sempat tanam getah TLC seluas 162 hektar saja (fasa pertama) berkonsepkan ladang rakyat, membabitkan 300 peserta rakyat miskin dan pada 2013, kerajaan bertukar.

“Apa terjadi lepas itu, ladang rakyat dibatalkan, ada di tangan Mukhriz (dua kali) dan Datuk Seri Ahmad Bashah Md Hanipah (2016). Sama seperti dia (Mukhriz) batalkan projek Maahad Tahfiz Sains di Pulau Tuba, alasannya supaya PAS tidak berkembang di Langkawi,” ujarnya lagi.


Inspektor tular dalam video bakal berdepan pertuduhan di mahkamah

Seorang pegawai polis berpangkat Inspektor bakal dihadapkan ke Mahkamah Selayang hari ini.

Inspektor wanita yang tular dalam video media sosial memarahi anggota bawahan dan orang awam dijangka berdepan tiga pertuduhan iaitu satu mengikut Seksyen 506 Kanun Keseksaan (ugutan) dan dua tuduhan mengikut Seksyen 509 kanun sama kerana perbuatan mengaibkan, menurut laporan BH.

Untuk rekod, pegawai polis itu sudah ditahan kerja sejak minggu lalu.

Difahamkan, pendakwaan akan dijalankan di dua mahkamah majistret bersaingan.

Jika sabit kesalahan, tuduhan ugutan boleh membawa hukuman maksimum penjara tujuh tahun atau denda atau kedua-duanya sekali, manakala bagi kesalahan mengaibkan pula, memperuntukkan hukuman penjara lima tahun atau denda atau kedua-duanya.

Sebelum ini, pegawai itu berdepan kecaman netizen selepas dua klip video masing-masing berdurasi 24 dan 10 saat dimuat naik di media sosial Khamis lalu memaparkan dirinya mencemuh seorang lagi anggota berpangkat Lans koperal dalam kejadian di Gombak, Selangor.

Susulan itu, polis Selangor memanggil pegawai wanita terbabit untuk dirakam keterangan sebelum ditahan berhubung kejadian itu di Ibu Pejabat Polis Daerah (IPD) Gombak.

Media sebelum ini turut melaporkan bahawa polis mengesahkan menerima laporan kejadian pegawai polis wanita yang dikenali sebagai ‘Inspektor Sheila’ yang bertengkar dengan orang awam di parkir pusat beli-belah di Brickfields, di sini.

Sementara itu Menteri Dalam Negeri, Datuk Seri Saifuddin Nasution Ismail pada sidang media Khamis lalu, berkata pegawai polis itu sudah digantung tugas dan arahan itu berkuat kuasa sehingga proses siasatan ke atasnya selesai.

Beliau berkata, proses rakaman percakapannya sudah diambil pada 18 Jun lalu dan kedua-kedua kertas siasatan sudah dirujuk kepada Unit Siasatan Jenayah Terkelas (USJT) Bukit Aman pada 19 Jun lalu.

Katanya, sebanyak enam kertas siasatan tatatertib dibuka oleh Jabatan Integriti dan Pematuhan Standard (JIP) Bukit Aman berkait kes yang dihadapi pegawai wanita terbabit.


Cuti pegawai tinggi kerajaan dibatalkan serta-merta, kata KSN

Cuti semua ketua setiausaha kementerian dan ketua pengarah jabatan dan agensi kerajaan dibatalkan serta-merta, kata Ketua Setiausaha Negara Tan Sri Mohd Zuki Ali.

Beliau berkata ia selaras dengan pengumuman Perdana Menteri Datuk Seri Ismail Sabri Yaakob berkenaan arahan pembatalan cuti bagi anggota Kabinet dan mengarahkan semua menteri yang sedang bercuti di luar negara, supaya pulang segera.

“Saya turut mengarahkan semua Ketua Setiausaha Kementerian dan Ketua Pengarah Jabatan/Agensi bagi perkara yang sama berkuat kuasa serta-merta,” katanya dalam kenyataan hari ini lapor Bernama.

Mohd Zuki berkata ini bagi membolehkan semua agensi kerajaan menggembleng tenaga dalam memastikan kesiapsiagaan seluruh jentera kerajaan untuk mengharungi keadaan semasa negara demi rakyat.

Ismail Sabri dalam sidang media selepas melawat mangsa banjir di Bentong, Pahang hari ini berkata menteri Kabinet yang sedang bercuti dan merancang untuk bercuti diarah membatalkan cuti masing-masing, sehingga masalah bencana banjir yang melanda negara ketika ini selesai.


Sumpah tak sokong Anwar, ada logiknya Zahid bakal jadi PM

Pendedahan Setiausaha Agung UMNO, Datuk Seri Ahmad Maslan berhubung sumpah Datuk Seri Ahmad Zahid Hamidi tidak akan menyokong Ketua Pembangkang, Datuk Seri Anwar Ibrahim menjadi Perdana Menteri (PM) memberi isyarat jelas sesuatu lebih besar akan berlaku.

Dalam pendedahan tersebut, beliau berkata Zahid bersumpah dengan nama Allah tidak akan menyokong Anwar dan bagi orang Islam tindakan bersumpah terutamanya melibatkan kalimah suci bukan satu perkara yang boleh dibuat main-main.

“Presiden UMNO telah bersumpah Wallahi, Wabillahi, Watallahi bahawa beliau tidak akan menyokong Anwar untuk jadi perdana menteri dan tidak akan bersama dengan PH (Pakatan Harapan) dan DAP di hadapan beberapa Ahli Parlimen (MP).

“Saya ada ketika itu, ini baru lagi baru sehari dua yang lalu. Jadi tuduhan terhadap beliau itu adalah yang tidak berasas,” katanya dipetik dalam satu program bual bicara secara maya.

Jawapan Ahmad ini menjawab banyak persoalan yang timbul sebelum ini dan ia juga memberikan penjelasan mengapa nama Anwar tidak dinamakan dalam surat akuan yang diutuskan kepada Yang di-Pertuan Agong semalam.

Ia secara tidak langsung menunjukkan UMNO akan menamakan calon PM mereka sendiri jika sekiranya Tan Sri Muhyiddin disingkirkan daripada kerajaan PN dan bukannya nama Anwar seperti yang diwar-warkan sebelum ini.

Untuk rekod, ini bukan kali pertama Zahid meninggalkan Anwar walaupun mereka bersahabat baik dalam hubungan antara cikgu dan anak murid, pada 1998 Zahid lari daripada gerakan reformasi selepas ditangkap bawah Akta Keselamatan Dalam Negeri (ISA) dan juga tidak membantu Anwar yang berdepan kes liwat II pada 2008 melibatkan Saiful Bukhari walaupun ketika itu menjawat jawatan Menteri Dalam Negeri.

Menteri Dalam Negeri mengawal agensi pihak berkuasa penting dalam negara seperti polis, imigresen dan banyak lagi yang berkaitan keselamatan negara.

Mengambil kira dua fakta sejarah yang penting ini, tidak mustahil episod sama akan berulang dan Anwar mungkin akan kempunan sekali lagi untuk menjadi PM walaupun mengharapkan Zahid kali ini akan betul-betul menolongnya dengan bantuan beberapa MP UMNO.

Jika pendedahan Ahmad tersebut diambikira, maka terbukti Zahid sebenarnya tidak yakin dengan Anwar mahu pun DAP untuk menyelamatkan dirinya yang sedang berdepan kes-kes mahkamah.

Hanya satu jalan, Zahid perlu menjadi PM dan ia perlu menerusi sokongan daripada parti-parti dalam Perikatan Nasional (PN) bukan daripada blok pembangkang, Pakatan Harapan.

Langkah pertama ke arah menyingkirkan Perdana Menteri Tan Sri Muhyiddin Yassin sudah berhasil, kini Zahid nampaknya mendesak supaya sidang Parlimen diawalkan supaya keabsahan dapat ditentukan dengan lebih awal tidak perlu menunggu sehingga September.

Zahid nampaknya terdesak memandangkan kes mahkamah yang dihadapinya akan bersambung pada 24 Ogos ini dan sekiranya didapati bersalah maka terlepas peluangnya untuk menjadi PM.


Telur ayam: Presiden MCA kritik lawatan Mat Sabu ke India, perlu ke?

Lawatan Menteri Pertanian dan Keterjaminan Makanan, Mohamad Sabu ke India untuk mencari jalan penyelesaian bagi mengatasi kenaikan harga telur ayam menerima kritikan MCA.

Presidennya, Datuk Seri Wee Ka Siong mempersoalkan keperluan lawatan Mohamad atau dikenali sebagai Mat Sabu ke India baru-baru ini hanya kerana semata-mata untuk melihat sama ada telur dari negara tersebut boleh diimport ke Malaysia.

“Abang Mat, jauh jelajah?! Perlu ke India tengok telur ke?

“Saya cadangkan datang ke kawasan saya parlimen Ayer Hitam. Yong Peng ada lebih 100 ladang ayam dan di sinilah tempat paling popular menghasilkan telur untuk pasaran tempatan dan juga berjuta biji telur dieksport ke Singapura setiap hari,” katanya dalam hantaran Facebook hari ini.

Terdahulu, media melaporkan Mat Sabu mengadakan lawatan kerja ke ladang pengeluaran telur di Tamil Nadu, India untuk melihat sendiri proses pengeluaran telur yang diimport ke Malaysia.

Ka Siong mendakwa penternak tempatan kerugian berikutan kos pengeluaran lebih tinggi berbanding harga telur yang dijual iaitu 41 sen sebiji akibat kawalan harga.

Sebaliknya, Ka Siong mencadangkan harga telur tempatan dinaikkan sama seperti telur yang diimport dari India, yang berharga 51 sen sebiji.

“Abang Mat, apa kata harga kawalan diubah? Saya rasa kalau harga kawalan ditetapkan RM0.50 sebiji (sama macam harga telur import dari India), mungkin penternak tempatan sanggup bela kerana mereka tak akan rugi.

“Kalau kerajaan mampu dan bersungguh nak bantu golongan B40, boleh wujudkan “elaun telur secara top up” kepada golongan B40 untuk menanggung bebanan kewangan iaitu selisih harga RM0.09 (RM0.50-RM0.41) sebiji,” katanya.

Ka Siong menambah, tiada keperluan untuk mengimport telur dari India sekiranya bekalan telur tempatan mencukupi.

Pada Disember tahun lalu, Kementerian Pertanian dan Keterjaminan Makanan mengumumkan langkah mengimport telur dari India sebagai langkah jangka pendek untuk memastikan bekalan mencukupi di negara ini pada harga yang kompetitif.

Ini susulan pengguna menghadapi kesukaran mendapatkan telur di beberapa negeri.

Laporan portal BH sebelum ini mendedahkan telur dari India itu akan diimport melalui jalan laut bagi menurunkan harga dan bersaing dengan harga telur tempatan.

Beliau juga mengatakan kontena penghawa dingin disediakan bagi memastikan kualiti telur dalam keadaan baik.

Bagaimanapun Ka Siong mempersoalkan kesegaran telur import berkenaan memandangkan pengangkutan laut dari India akan mengambil masa tiga hingga empat minggu.


UMNO kembali dirasuk sifat asal, tamak dan rakus: Mokhtar Senik

Ahli Jawatankuasa Dewan Ulama PAS Pusat, Mokhtar Senik berpendapat UMNO telah kembali dirasuk sifat asal mereka yang tamakkan kuasa dan rakus terhadap kerusi pilihan raya, serta tidak insaf terhadap kekalahan teruk pada Pilihan Raya Umum (PRU) yang lalu.

“Pada saya UMNO boleh dipapah dan dibantu untuk kuat tetapi tidak boleh dirawat sehingga menjadi terlalu kuat kerana bila merasa terlalu kuat UMNO akan mula lupa dan hilang keinsafannya.

“Apa yang saya bayangkan itu ternyata benar. Itulah yang sedang berlaku kepada UMNO sekarang. UMNO dah rasa terlalu sihat sebelum rawatan selesai. UMNO dah rasa sangat kuat,” katanya dalam kenyataan di Facebook beliau hari ini.

Mokhtar berkata keghairahan UMNO semakin memuncak selepas berjaya menukar Perdana Menteri daripada Bersatu kepada UMNO, disusuli dengan kemenangan besar pada Pilihan Raya Negeri (PRN) Melaka, dan kini cuba menguasai Johor.

Menurutnya kini sudah kedengaran suara UMNO Kelantan dan Johor menolak kerjasama dengan PAS.

“UMNO sudah semacam kembali dirasuk sifat asal mereka iaitu tamakkan kuasa dan rakuskan kerusi. UMNO sudah lupa sama sekali dengan kemenangan yang mereka peroleh dalam Pilihan Raya Kecil sebelum ini hasil bantuan dan pertolongan PAS.

“Namun kelihatannya tiada pawang lagi yang mampu merawat UMNO selain sebuah kekalahan,” katanya sambil mengulangi peringatan supaya UMNO, PAS dan Bersatu bergabung bagi memastikan Pakatan Harapan (PH) tidak kembali berkuasa.

Katanya tidak salah jika UMNO diberikan lebih kerusi berbanding PAS dan Bersatu kerana hakikatnya ahli UMNO lebih ramai daripada PAS dan Bersatu, tetapi lebihan kerusi itu jangan sampai parti berkenaan mampu membentuk kerajaan sendiri tanpa dua lagi parti.

Sehubungan itu, Mokhtar berkata UMNO perlu sedar bahawa parti itu sudah tidak sama seperti diketuai pemimpin terdahulu termasuk Tun Dr Mahathir Mohamad dan Datuk Seri Najib Razak.

“Tetapi sekarang UMNO zaman Datuk Seri Ahmad Zahid Hamidi (adalah) zaman ahli dah tak dengar kata presiden. Zaman UMNO dah bermazhab-mazhab.

“Zaman UMNO dah banyak kluster-klusternya. Hakikatnya UMNO belum sihat dari tumbukan TKO PRU 14 yang lalu. Pendarahan dalaman masih parah bahkan semakin parah.

“Tiada pilihan bagi UMNO selain menguatkan barisan UMNO+PAS + Bersatu. Tapi dengan syarat jangan nak jadi Abang Long. Setakat jadi Abang Ngah boleh. Belajar tawadhuk dan setiakawan. Insya-Allah gabungan ini akan kuat demi agama, bangsa dan negara,” katanya.


Tiada ganti rugi perlu dibayar bagi buku teks rosak akibat banjir: KPM

Murid yang mengalami kerosakan buku teks akibat banjir tidak perlu membayar ganti rugi atau menggantikannya dengan buku teks baharu bagi menjalani sesi persekolahan yang bermula minggu depan, kata Menteri Pendidikan Radzi Jidin.

Beliau berkata, ini kerana kementerian itu akan memastikan usaha menggantikan buku teks yang rosak kepada mereka yang terjejas dilaksanakan segera bagi membolehkan sesi Pengajaran dan Pembelajaran (PdP) berjalan dengan teratur dan lancar, menurut laporan Bernama.

“Berdasarkan rekod yang ada pada Kementerian Pendidikan (KPM) sehingga ke hari ini, sebanyak 263,662 naskhah buku teks rosak akibat banjir melibatkan 14,422 orang murid di seluruh negara.

“KPM mempunyai stok mencukupi untuk menggantikan buku yang rosak bagi membolehkan murid mengikuti sesi PdP pada minggu hadapan,” katanya dalam perkongsian video di Facebook rasminya hari ini.

Radzi berkata demikian berikutan laporan bahawa KPM menerima banyak pertanyaan berhubung buku teks sekolah yang rosak akibat banjir di beberapa negeri baru-baru ini.

Beliau berkata, bagi tujuan itu, guru-guru akan mencatatkan jumlah buku teks yang rosak akibat banjir sebelum memberikan buku teks baharu.

Menerusi video itu, beliau berharap murid yang terjejas terus tabah dan bersemangat untuk kembali ke sekolah.


Thailand lanjut darurat, tempoh kuarantin dipendekkan 7 hari

Pusat Pentadbiran Situasi Covid-19 Thailand (CCSA) hari ini melanjutkan lagi perintah darurat Covid-19 di seluruh negara itu sehingga akhir November, tetapi memendekkan tempoh perintah berkurung pada waktu malam mulai 1 Oktober.

Pada masa sama CCSA turut meluluskan tempoh kuarantin mandatori bagi individu lengkap divaksinasi kepada tujuh hari berbanding 14 hari sebelum ini, mulai Jumaat depan.

Bagaimanapun, individu yang tidak divaksinasi dan tiba di negara itu kekal menjalani tempoh kuarantin antara 10 hingga 14 hari.

CCSA juga bersetuju perintah berkurung di Bangkok dan zon merah gelap di beberapa wilayah lain dipendekkan sejam bermula 10 malam hingga 4 pagi, berbanding 9 malam hingga 4 pagi sekarang ini.

Thailand mula melaksanakan perintah darurat Covid-19 di beberapa zon panas sejak Mac, setelah jangkitan meningkat. Perintah itu dilanjutkan beberapa kali dalam usaha mengekang penularan varian Delta.

CCSA dalam mesyuaratnya hari ini juga membuat keputusan pembukaan semula 10 wilayahnya mulai November depan.

Sepuluh wilayah itu membabitkan Bangkok; Krabi; Phang Nga; Prachuap Khiri Khan (Hua Hin dan Nong Gae); Phetchaburi (Cha-am); Chon Buri (Pattaya, Bang Lamung, Jom Thien, Bang Sare); Ranong (Koh Phayam); Chiang Mai (Muang, Mae Rim, Mae Taeng, dan Doi Tao); Loei (Chiang Khan) dan Buriram (Muang).

Di Bangkok dan zon merah gelap lain, CCSA membenarkan 10 jenis perniagaan dibuka semula mulai Jumaat ini.

Ini termasuk, prasekolah dan tadika, gimnasium, spa, pusat tatu, dan pawagam. Pasar raya dan pusat beli-belah kini boleh dibuka sehingga 9 malam, sementara bar dan kelab malam kekal ditutup sehingga diberitahu kelak.

CCSA juga memaklumkan 101 pesakit Covid-19 meninggal dunia dalam tempoh 24 jam hari ini, menjadikan jumlah keseluruhan kematian akibat pandemik itu meningkat kepada 16,369 kes. Daripada jumlah keseluruhan itu, 16,275 kematian dicatatkan mulai 1 April 2021 hingga hari ini.

Sementara itu, sebanyak 10,288 jangkitan baharu turut dilaporkan di seluruh Thailand menjadikan jumlah kumulatif meningkat kepada lebih 1.57 juta kes, dengan 120,156 kes masih aktif. – Agensi


Jika UMNO minoriti dalam kerajaan Anwar, berapa jawatan menteri akan diberi?

Ahli-Ahli Parlimen (MP) UMNO yang berada dalam kem Presiden, Datuk Seri Ahmad Zahid Hamidi perlu berfikir dan membuat pertimbangan yang waras tentang nasib mereka apabila menjadi minoriti dalam kerajaan baharu bersama Presiden PKR, Datuk Seri Anwar Ibrahim.

Dengan hanya beberapa MP UMNO bersama bergabung dengan Anwar dan DAP, kumpulan diketuai Zahid pastinya bukan dominan dalam jajaran kerajaan baharu yang diwar-warkannya sebelum ini, lebih malang lagi parti semakin berpecah teruk akibat kerakusan Zahid bersama rakannya, Datuk Seri Najib Razak.

Jika sebelum ini bersama kerajaan Perikatan Nasional (PN), seramai 14 pemimpin UMNO dilantik sebagai Menteri dan Timbalan Menteri dalam Kabinet, apakah jaminan UMNO akan dapat mengekalkan jumlah yang sama apabila bersama dalam kerajaan diketuai Anwar?

Zahid dan Najib perlu menjawab persoalan ini walaupun mereka berdua sehingga hari ini tidak menjawab perancangan seterusnya sebaik menarik diri daripada kerajaan PN seperti yang didakwa Timbalan Perdana Menteri Datuk Seri Ismail Sabri.

Malah dalam kerajaan PN, UMNO memiliki jumlah Menteri dan Timbalan Menteri paling ramai jika dibandingkan dengan rakan komponen, PAS tetapi nampaknya ia masih tidak memuaskan hati Zahid dan Najib.

Oleh sedemikian, tindakan kumpulan MP UMNO yang bersama Ismail Sabri sebenarnya logik dan munasabah kerana mereka tidak tahu perancangan Presiden UMNO itu dan jika benar Anwar sudah berjanji akan menyelamatkan Zahid dan Najib daripada kes mahkamah yang sedang dihadapi, apakah jaminan pula kepada UMNO akan diberi jawatan Menteri dan Timbalan Menteri yang banyak selepas ini.

Hari ini, UMNO mendedahkan Surat Akuan 14 MP yang sudah dihantar kepada Yang di-Pertuan Agong. Jadi, ia sekaligus juga mengesahkan hanya minoriti sahaja yang bersama dengan kem Zahid untuk menjalinkan kerjasama dengan Anwar.

Bagaimanapun, kumpulan 14 MP tersebut perlu berwaspada supaya yang dikejar tak dapat, yang dikendong berciciran.

Anwar dan DAP mungkin boleh berkompromi untuk menyelamatkan Zahid dan Najib tapi ia belum pasti dalam isu melibatkan pembahagian jawatan Menteri dan Timbalan Menteri.

Oleh sebab itu, 14 MP UMNO tersebut perlu berhati-hati dan selagi tidak ada perjanjian hitam putih atas meja, selagi itu lah pelbagai kemungkinan boleh berlaku.

Jangkaan Agenda Daily, UMNO mungkin hanya akan sekurang-kurangnya diberikan 3 jawatan Menteri dan 5 Timbalan Menteri, ia bagaimanapun bukan portfolio yang penting dan kegagalan untuk membawa lebih ramai MP untuk menyeberang bersama hanya akan menyebabkan mereka akan lebih mudah dibuli.

Jika sebelum ini UMNO dominan dalam kerajaan PN, tetapi jangan mengharapkan perkara sama berlaku dalam kerajaan baharu bersama Anwar, silap-silap hanya jawatan Pengerusi dalam syarikat berkaitan kerajaan (GLC) sahaja layak diberikan.

Fikirlah sebelum terlajak membuat keputusan kerana masa depan UMNO adalah lebih mustahak daripada masa depan segelintir individu yang mempunyai kepentingan peribadi.


UMNO Sabah gembira Parlimen bubar ketika negeri dilanda banjir

Badan Perhubungan UMNO Sabah mengalu-alukan keputusan Perdana Menteri Datuk Seri Ismail Sabri Yaakob membubar Parlimen bagi membolehkan Pilihan Raya Umum Ke-15 (PRU-15) diadakan, tatkala negeri itu kini sedang dilanda banjir.

Semalam, Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa negeri hari ini hingga 14 Oktober 2022.

Menurut ramalan itu, Sabah adalah antara negeri yang bakal menerima hujan lebat dan ribut petir, terutama pada sebelah petang membawa hingga ke malam. Ia meliputi Sipitang, Tenom, Kuala Penyu, Beaufort, Keningau dan Tambunan serta Pantai Barat dan Kudat.

Sehingga pagi tadi, seramai 142 orang daripada 36 keluarga di Sabah telah dipindahkan ke empat pusat pemindahan sementara (PPS) berikutan banjir di Penampang, Putatan, Papar dan Beaufort.

Jumlah itu meningkat daripada hanya 88 orang daripada 16 keluarga semalam.

Dalam satu kenyataan, Sekretariat Jawatankuasa Pengurusan Bencana Sabah berkata empat PPS itu ialah Dewan Kebudayaan di Penampang, yang menempatkan 20 mangsa daripada empat keluarga; Dewan PPR Sri Keramat, Putatan (61 orang daripada 11 keluarga).

Selain itu, Kompleks Latihan dan Pemulihan OKU di Papar melibatkan 10 orang daripada dua keluarga dan Dewan DSP Mohd Dun Banir, Beaufort (51 mangsa daripada 19 keluarga). Semua PPS dibuka pada Ahad dan Isnin berikutan hujan lebat berterusan sejak Sabtu lalu.

Perdana Menteri Datuk Seri Ismail Sabri Yaakob semalam, mengumumkan pembubaran Parlimen ke-14 bagi memberi laluan kepada pilihan raya awal, tanpa mempedulikan rayuan rakyat supaya tidak mengadakan PRU-15 tahun ini kerana negara bakal berdepan musim banjir.

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung, Sabah dan barat Sarawak.

Sementara itu, memetik Utusan, Pengerusi Badan Perhubungan UMNO Sabah Datuk Seri Bung Moktar Radin berkata keputusan pembubaran Parlimen ke-14 oleh Perdana Menteri amat tepat pada masanya bagi mengembalikan semula mandat kepada rakyat.

Biarlah rakyat memilih kerajaan baharu yang mampu membawa kepada kestabilan politik negara, kata Ahli Majlis Tertinggi UMNO itu dipetik sebagai berkata.

Menurutnya pembubaran ini juga akan menghentikan tohmahan daripad beberapa pihak yang mengatakan kerajaan hari ini sebagai kerajaan ‘Pintu Belakang’.

“Justeru, PRU kali ini rakyat perlu bijak memilih kerajaan yang akan menerajui negara, konsep fikir sebelum undi penting bagi mewujudkan kestabilan politik agar tidak mengulangi episod PRU-14 yang memilih parti yang gagal membawa kestabilan politik dan ekonomi,” katanya dalam satu kenyataan hari ini.

Banjir turut melanda daerah Penampang, Sabah menyebabkan 20 mangsa daripada empat keluarga terpaksa dipindahkan ke pusat pemindahan sementara. – Gambar FB


Serangan AS ke atas Raqqa tidak pula dituduh jenayah perang: Putin

Dalam ulasan pertamanya mengenai dakwaan pembunuhan beramai-ramai sejak tentera Russia berundur dari pinggir bandar Kyiv, Ukraine, lebih seminggu lalu, Presiden Vladimir Putin pada Selasa berkata laporan jenayah perang dan imej mengerikan di Bucha adalah palsu.

Putin turut membandingkannya dengan serangan Amerika Syarikat (AS) ke atas bandar-bandar seperti Raqqa di Syria

“Adakah anda melihat bagaimana bandar Syria itu diruntuhkan oleh pesawat Amerika? Mayat terbaring dalam runtuhan selama berbulan-bulan dan reput.

“Tiada siapa peduli. Tak ada yang perasan pun,” kata Putin menyindir pihak yang gigih menuduh Moscow melakukan jenayah perang di Ukraine tetapi memejam mata apabila tindakan sama diambil AS di negara lain, khususnya di Syria.

“Tiada suara seperti itu (dakwaan pembunuhan di Bucha) apabila provokasi dilakukan AS di Syria, apabila mereka menggambarkan penggunaan senjata kimia oleh kerajaan Assad.

“Kemudian ternyata ia adalah palsu. Ia adalah kepalsuan yang sama di Bucha,” katanya lagi.

Serentak itu, Putin berikrar akan meneruskan operasi ketenteraan ke atas Ukraine sehingga tamat, setelah rundingan damai menemui jalan buntu, setelah Ukraine menuduh Moscow melakukan jenayah perang.

Ukraine menuduh tentera Russia melakukan jenayah perang termasuk membunuh orang awam yang tidak bersenjata di Bucha dan bandar-bandar lain di utara.

Pemimpin Barat menggesa siasatan antarabangsa mengenai dakwaan itu, namun Russia menegaskan tuduhan itu tidak berasas dan palsu.


Ringgit masih berdaya saing, inflasi terkawal ketika ketidaktentuan global

Mata wang tempatan kekal berdaya saing manakala inflasi terkawal walaupun terdapat gangguan daripada ketegangan geopolitik dan ketidaktentuan global, menurut Kementerian Kewangan (MoF).

Katanya kedudukan luaran Malaysia yang kukuh, termasuk lebihan akaun semasa yang baik dan kedudukan pemiutang luaran bersih telah meningkatkan keupayaan negara dengan ketara untuk bertahan daripada ketidaktentuan dan kejutan luaran tersebut, lapor Bernama.

“Tambahan pula, asas-asas Malaysia kekal teguh seperti yang ditunjukkan oleh pertumbuhan dan daya saing eksport yang konsisten, rizab antarabangsa yang mencukupi serta trajektori inflasi yang rendah berbanding negara di rantau ini.

“Kesemua ini dijangka dapat terus menampan penurunan ringgit,” menurut MoF dalam kenyataan hari ini.

Ringgit mencecah paras 4.30 berbanding dolar AS pada Jumaat lepas, paras terakhir dilihat pada Jun 2020.

Menurut MoF, penyusutan nilai ringgit secara umumnya turut mengikuti jejak penyusutan mata wang utama dan serantau.

“Prospek mengetatkan dasar monetari secara lebih agresif oleh Bank Pusat Amerika Syarikat dengan kenaikan kadar 50 mata asas dijangka dilaksanakan pada Mei dan kelemahan keseluruhan mata wang di rantau ini merupakan sebahagian faktor yang turut mempengaruhi pergerakan nilai ringgit baru-baru ini,” katanya.

Setakat ini, purata dagangan tukaran asing dalam pesisir harian ialah US$12.6 bilion berbanding US$11.3 bilion pada 2021, dengan purata turun naik 3.9 peratus (purata 2021: 4.6 peratus).

“Nilai ringgit yang fleksibel akan terus memberi manfaat kepada ekonomi Malaysia dengan memudahkan pelarasan sektor luaran yang bersesuaian dan melindungi ekonomi domestik daripada kejutan global yang memberikan kesan negatif,” menurut MoF.

Katanya dasar kawalan harga yang dikenakan oleh kerajaan dan subsidi yang diperuntukkan untuk petroleum RON95 dan pelbagai barangan makanan akan melindungi rakyat daripada sebarang implikasi tekanan inflasi.

“Kadar inflasi Malaysia pada tahun ini dijangka berada antara 2.2 peratus dan 3.2 peratus (2021: 2.5 peratus) iaitu lebih rendah berbanding negara lain dalam ASEAN,” katanya.

Menurut MoF, ini disokong oleh pengumuman Jabatan Perangkaan Malaysia (DoSM) baru-baru ini mengenai kadar inflasi bagi bulan Mac 2022 yang kekal pada kadar sama dengan bulan Februari iaitu 2.2 peratus.

Melangkah ke hadapan, katanya MoF dan Bank Negara Malaysia (BNM) akan terus memantau kedua-dua risiko kewangan dan bukan kewangan terhadap ekonomi negara.

Ini termasuk ketegangan geopolitik baru-baru ini dan bagaimana ia akan menjejaskan rantaian bekalan global yang mungkin memberi tekanan inflasi yang lebih tinggi serta meningkatkan ketidaktentuan dalam pasaran pertukaran asing serta pasaran kewangan di Malaysia.

“BNM akan terus mengukuhkan kelancaran operasi pasaran pertukaran asing tempatan dengan sentiasa memastikan kecairan yang mencukupi serta memastikan perniagaan boleh merancang dan menjalankan aktiviti perdagangan serta transaksi pelaburan dengan lebih yakin,” katanya.


Kes saman fitnah Anwar dengan bekas MP PAS dibicara pada 23 April 2024

Kes saman fitnah difailkan Perdana Menteri Datuk Seri Anwar Ibrahim terhadap bekas Ahli Parlimen Kuala Terengganu Datuk Ahmad Amzad Hashim akan dibicarakan selama tiga hari bermula 23 April tahun depan di Mahkamah Tinggi Kuala Terengganu.

Saman itu berhubung dakwaan kenyataan berbaur fitnah bahawa Anwar berbohong menerima gaji RM1 ketika menjadi Penasihat Ekonomi Selangor, menurut laporan Bernama.

Peguam Datuk S.N Nair, yang mewakili Anwar selaku plaintif berkata tarikh perbicaraan iaitu pada 23, 24 dan 25 April 2024 ditetapkan oleh Hakim Datuk Hassan Abdul Ghani pada prosiding pengurusan kes itu semalam (12 Julai) yang berlangsung secara dalam talian (Zoom).

“Mahkamah mengarahkan pihak-pihak memfailkan pernyataan saksi selewat-lewatnya pada 11 April 2024,” katanya ketika dihubungi hari ini.

Sementara itu, Nair berkata pihak plaintif akan mengemukakan empat orang saksi termasuk Anwar, yang juga Pengerusi Pakatan Harapan (PH) bagi memberi keterangan.

Dalam writ saman dan pernyataan tuntutan difailkan pada 22 Dis 2022, Presiden PKR itu mendakwa pada 7 Dis tahun sama, Ahmad Amzad, selaku defendan telah membuat beberapa kenyataan kepada sekumpulan pelanggan semasa menjamu selera di sebuah restoran.

Dakwa Anwar, kenyataan fitnah itu antaranya membawa maksud beliau tidak boleh dipercayai serta tidak jujur mengenai penerimaan jutaan ringgit daripada Kerajaan Negeri Selangor sebagai Penasihat Ekonomi, menipu orang ramai dengan menyatakan menerima gaji RM1 sebagai Penasihat Ekonomi serta melakukan kesalahan jenayah dan mengkhianati mandat rakyat.

Anwar mendakwa kenyataan fitnah itu palsu, berniat jahat dan memperlekehkannya yang mempunyai imej sangat disanjungi di peringkat negara dan antarabangsa kerana beliau menentang rasuah.

Beliau mengecam semua dakwaan terhadapnya mengenai penerimaan gaji RM15 juta dan tuduhan jenayah lampau yang dibuat itu adalah bermotifkan politik.

Pada 27 Jun lepas, Mahkamah Pilihan Raya Terengganu membatalkan kemenangan Ahmad Amzad, yang mewakili PAS, bagi kerusi Parlimen Kuala Terengganu pada Pilihan Raya Umum ke-15 (PRU15) selepas memutuskan bahawa pihak pempetisyen, iaitu calon Barisan Nasional Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi.


Hanya tinggal 11 daerah di Malaysia masih zon hijau Covid-19

Hanya tinggal dua daerah sahaja lagi di Semenanjung Malaysia dan sembilan daerah di Sabah serta Sarawak yang masih berstatus hijau Covid-19, kata Ketua Pengarah Kesihatan, Tan Sri Noor Hisham Abdullah.

“Situasi semasa daerah-daerah seluruh negara berdasarkan pergerakan 14 hari taburan kes #COVID19 setakat 13 Mei. Hanya tinggal 2 daerah zon hijau di Semenanjung,” katanya dalam kenyataan hari ini.

Beliau berkata, dua daerah di Semenanjung yang tidak mencatatkan kes Covid-19 ialah Kemaman dan Kuala Terengganu, kedua-duanya di Terengganu.

Sementara tujuh daerah di Sabah membabitkan Tambunan, Kudat, Pitas, Tenom, Kuala Penyu, Tongod dan Telupid. Dua daerah di Sarawak ialah Kabong serta Telang Usan, katanya.

Sebanyak 19 daerah dikategorikan zon kuning di Semenanjung, Sarawak (10) dan Sabah (10). Masing-masing mencatat satu hingga 20 kes jangkitan Covid-19.

Tujuh daerah pula dikategorikan sebagai zon jingga membabitkan Kuala Kangsar, Perak; Rompin, Pahang; Tampin dan Jempol, Negeri Sembilan; Julau, Sarawak; Wilayah Persekutuan Labuan; dan Semporna, Sabah, yang masing-masing mencatatkan 21 hingga 40 kes.

Katanya, selain daripada itu semua daerah dikategorikan sebagai zon merah apabila mencatatkan 41 kes ke atas.

Sementara itu, Noor Hisham berkata, kadar kebolehjangkitan (Rt) Covid-19 mengikut kes harian untuk seluruh negara semalam berada pada tahap 1.14, dengan Perak mencatat Rt tertinggi pada 1.32.

Menerusi infografik yang dikongsikan di akaun Twitter beliau berkata, Terengganu merekodkan nilai Rt kedua tertinggi iaitu pada 1.29.

Turut dinyatakan ialah Kedah (1.22); Pulau Pinang (1.21); Melaka (1.18); Selangor dan Johor (masing-masing 1.17); Negeri Sembilan (1.12); Pahang (1.11) serta Kuala Lumpur (1.10).

Bagi negeri dan wilayah yang mencatat bacaan di bawah satu pula ialah Putrajaya (0.99); Sarawak (0.98); Kelantan (0.94) dan Sabah (0.89).

“Terus patuhi SOP di musim perayaan. Jaga diri dan jaga keluarga,” katanya.


113 kematian, 41 kes BID

Jumlah pesakit Covid-19 yang meninggal dunia di luar fasiliti kesihatan sebelum dibawa ke hospital atau kes ‘brought in death’ (BID) semakin meningkat kepada 41 kes semalam (9 Mac 2022) berbanding 19 pada Selasa.

Bagaimanapun tiada maklumat diberikan sama ada kes BID itu turut melibatkan 297,924 pesakit yang diarah menjalani kuarantin di rumah setelah dikesan positif virus SARS-CoV-2 itu.

Sejak Covid-19 mula menular di negara ini awal 2020 lalu hingga semalam, sebanyak 6,955 kes BID dilaporkan daripada keseluruhan 33,497 kes kematian yang direkodkan sepanjang tempoh itu.

Keseluruhan kes kematian yang dilaporkan dalam tempoh 24 jam semalam juga meningkat kepada 113 kes, berbanding 79 pada Selasa, menurut statistik laman sesawang CovidNOW kendalian Kementerian Kesihatan (KKM) yang dikemas kini pagi tadi.

Lima negeri merekodkan jumlah kematian melebihi 10 kes, manakala hanya Labuan dan Putrajaya sahaja yang tidak mencatat kes kematian semalam.

Jumlah tertinggi kematian semalam membabitkan Selangor iaitu sebanyak 22 kes, menjadikan kumulatif sejak awal 2020 kepada 10,293 kes, termasuk 2,210 kes BID.

Sehingga semalam, Selangor merekodkan kumulatif positif sebanyak 1,017,168 kes dengan 926,589 pesakit telah sembuh, dan 80,286 kes masih aktif.

Daripada jumlah kes aktif itu, seramai 78,339 pesakit menjalani kuarantin di rumah; 402 ditempatkan di PKRC; 1,491 dimasukkan ke hospital; dan 54 dirawat di unit rawatan rapi (ICU), dengan 32 daripadanya memerlukan alat bantuan pernafasan.

Sejak 24 Februari 2021 lalu hingga semalam, seramai 4,801,130 atau 94.9 peratus populasi di Selangor telah lengkap divaksinasi, 5,066,045 atau 100 peratus lagi menerima sekurang-kurangnya satu dos, dan 3,827,302 atau 90.3 peratus individu dewasa menerima dos penggalak.

Menurut data CovidNOW itu juga sehingga kini sebanyak 74 kluster Covid-19 masih aktif di Selangor.

Sementara itu, Sabah merekodkan 18 kematian, diikuti Johor (14 kes); Kedah (12); Pulau Pinang (10); Pahang (sembilan); Perak (tujuh); Negeri Sembilan (enam); Terengganu (empat); Kelantan (tiga); dan masing-masing dua kes di Melaka, Perlis, Sarawak, serta Kuala Lumpur.

Pecahan kes berkaitan Covid-19 di setiap negeri sehingga 9 Mac 2022.


Selepas disaman Rafizi kata hanya mahu penjelasan Tuan Ibrahim

‘Persepsi’ oleh Rafizi Ramli apabila mengaitkan bekas Menteri Alam Sekitar dan Air (KASA) daripada PAS, Datuk Seri Tuan Ibrahim Tuan Man dengan projek RM2 bilion kementerian itu, kini bertukar kepada ‘hanya mahu menjemput menteri memberi penjelasan’

Timbalan Presiden PKR itu berkata dia hanya mahu Tuan Ibrahim memberi penjelasan berhubung projek bernilai RM2 bilion yang didakwanya cuba diluluskan selepas Parlimen dibubarkan Oktober tahun lalu.

Menteri Ekonomi kerajaan PH-BN itu menjelaskan perkara itu dalam kenyataan pembelaan terhadap saman fitnah dikemukakan Tuan Ibrahim yang juga bekas Menteri Alam Sekitar dan Air (KASA), seperti dilaporkan Mkini hari ini (25 Januari 2023).

Rafizi dilapor memfailkan pembelaannya di Mahkamah Tinggi Kuala Lumpur pada 28 Disember tahun lalu.

Saman fitnah itu difailkan Tuan Ibrahim pada November 2022 berikutan dakwaan dibuat Rafizi bahawa kerajaan sementara – melalui KASA – menganugerahkan kontrak bernilai berbilion ringgit kepada syarikat kroni.

Menurut Mkini yang melihat dokumen pembelaan itu, Rafizi menafikan kenyataannya – yang dibuat semasa dua sidang media di Ibu Pejabat PKR di Petaling Jaya, Selangor pada 7 dan 9 November tahun lepas ketika kempen Pilihan Raya Umum Ke-15 – adalah fitnah atau dilakukan dengan niat jahat.

Rafizi memberi alasan dia membangkitkan isu itu untuk tujuan perhatian umum serta wacana awam yang sihat.

Ahli Parlimen Pandan yang gemar bermain dengan ‘politik persepsi’ itu mendakwa niat sebenarnya membuat kenyataan media itu adalah untuk menjemput atau menggalakkan Tuan Ibrahim memberi penjelasan berhubung isu berkenaan.

Rafizi mendakwa dia memperoleh maklumat berhubung komunikasi dan proses dalam pemberian projek tertentu di bawah KASA, dan Tuan Ibrahim sebagai menterinya ketika itu perlu menjawab untuk memberikan penjelasan.

“Usaha defendan tidak mempunyai niat jahat. Ia selaras dengan hak defendan untuk menyuarakan pendapat dan pandangan sebagai ahli politik, warganegara dan pembayar cukai, dan ia juga dilindungi di bawah Perkara 10(1)(a) Perlembagaan Persekutuan,” kata Rafizi lagi.

Memetik MalaysiaGazette, pada 7 November lalu, Rafizi pada sidang media di Ibu Pejabat PKR di Petaling Jaya berkata:

“Saya ingin mendedahkan bahawa dimaklumkan oleh pemberi maklumat dalaman bahawa Kementerian Alam Sekitar dan Air sedang dalam proses untuk menganugerahkan satu projek bernilai RM2 bilion secara rundingan terus kepada syarikat yang sama iaitu Mangkubumi Sdn Bhd. (Mangkubumi).

“Projek bernilai RM2 bilion ini adalah untuk kerja-kerja rancangan tebatan banjir Sungai Langat 2.”

Sementara itu, Mkini juga melaporkan sebagai menjawab pembelaan itu, Tuan Ibrahim antara lain menegaskan Rafizi membuat dakwaan palsu atas kapasitinya sebagai ahli politik dan calon Pandan semasa tempoh berkempen PRU-15.

Melalui dokumen yang difailkan ahli Parlimen Kubang Kerian pada 19 Januari lalu, dia mendakwa hujah itu dikuatkan lagi oleh Rafizi yang didakwa mengakui tidak berniat untuk membuat laporan polis kepada Suruhanjaya Pencegahan Rasuah Malaysia sebaliknya menunggu sehingga partinya memenangi PRU dan membentuk kerajaan.

“Atas sebab itu, adalah karut untuk defendan menyatakan bahawa defendan membuat sedemikian sebagai seorang rakyat yang prihatin apabila fakta-fakta dengan jelas menunjukkan bahawa ia dibuat berdasarkan kecenderungan politik dan manfaat dalam bentuk political milage yang boleh diperolehi defendan,” katanya.

Peguam dari firma guaman Yusfarizal Aziz & Zaid bertindak bagi pihak Tuan Ibrahim manakala Rafizi diwakili peguam dari firma Mohd Ashraf, Nik Zarith & Co.

Tindakan sivil berkenaan ditetapkan untuk pengurusan kes di Mahkamah Tinggi Kuala Lumpur pagi ini.

Ketika dihubungi media selepas itu, peguam plaintif Yusfarizal Yussoff berkata mahkamah mengarahkan kedua-dua pihak untuk memfailkan dokumen lanjut.

Dia juga memberitahu mahkamah menetapkan pengurusan kes selanjutnya ialah pada 31 Mac ini.


Israel semasa berdepan gelombang ketiga terpaksa beri dos penggalak: KJ

Kerajaan masih mengkaji secara mendalam berhubung keperluan untuk mewajibkan orang ramai mengambil dos penggalak vaksin Covid-19 dan dikategorikan sebagai lengkap vaksinasi, kata Khairy Jamaluddin Abu Bakar.

Menteri Kesihatan itu memberikan senario yang dihadapi negara Israel semasa berdepan gelombang ketiga penularan wabak itu walaupun berjaya memberi vaksinasi kepada rakyatnya dengan pantas sebelum ini, ia termasuk langkah memberikan dos penggalak.

Beliau berkata Israel pernah berdepan dengan gelombang ketiga meskipun telah menyelesaikan vaksinasi dalam tempoh yang pantas.

“Israel, mereka mungkin negara terpantas selesaikan vaksinasi, apabila selesai vaksinasi dos pertama dan kedua kes dan kematian menurun, ini menunjukkan keberkesanan vaksinasi.

“Namun, selepas melihat terdapatnya kumpulan yang tidak mengambil vaksin dan melihat kepada penurunan keberkesanan vaksinasi hingga tercetusnya gelombang ketiga, mereka (Israel) percepatkan pemberian dos penggalak dan hari ini (kes) menurun balik… jadi negara awal ini menjadi ‘leading indicator’ tentang apa perkembangan yang perlu kita sediakan di Malaysia,” katanya lapor Bernama.

Khairy semalam diwawancara dalam program Agenda Awani bertajuk ‘Dos Penggalak Jadi Perisai’.

Menurut Khairy lagi, ketika ini Kementerian Kesihatan (KKM) sedang membuat kajian berdasarkan pengalaman negara lain yang telah menetapkan dos penggalak sebagai syarat lengkap vaksinasi.

“Pakar-pakar juga sedang mengkaji keberkesanannya dan mereka akan membuat syor kepada Badan Bertindak Imunisasi Covid-19 Penggalak (CITF-B).

“Kalau kita dapati kes meningkat, kemasukan ke hospital dan kematian juga meningkat disebabkan keengganan orang untuk terima dos penggalak dan sudah menjadi norma antarabangsa untuk mereka mensyaratkan vaksinasi lengkap ialah penerima series primer dan juga dos penggalak, maka kita akan membuat keputusan sama…tetapi (sekarang) belum lagi,” katanya.

Khairy berkata buat masa ini kerajaan mengiktiraf vaksinasi lengkap bagi individu penerima dua dos vaksin AstraZeneca, Sinovac dan Pfizer yang tiada masalah kesihatan.

Beliau berkata Malaysia mungkin berdepan dengan gelombang baharu Covid-19 sekiranya liputan pemberian dos penggalak itu tidak disegerakan.

“Kalau liputan dos penggalak tidak tinggi macam liputan (pemberian vaksinasi) dos pertama, kedua yang (menjadi) antara terbaik di dunia…kes, kadar kemasukan ke hospital dan kematian akan meningkat,” katanya.

Beliau berkata daripada lebih 1.7 juta dos penggalak jenis Pfizer yang telah diberikan di negara ini, sebahagian besar kesan sampingan ringan dilaporkan adalah seperti lenguh, sakit di lengan serta demam dan data berkenaan didapati sama dengan kesan sampingan yang dialami penerima vaksin dos pertama dan kedua.

“Daripada jumlah ini (1.7 juta), hanya 11 kes boleh dikategorikan agak serius macam alahan dan sebagainya, tetapi ia tidak menyebabkan kemasukan ke hospital yang serius setakat ini,” katanya.

Khairy berkata strategi kesihatan awam yang diguna pakai KKM dalam pemberian vaksinasi dos penggalak adalah mendidik dan memberi penerangan kepada rakyat terlebih dahulu dan bukannya dengan cara memaksa, iaitu sama seperti pendekatkan Program Imunisasi Covid-19 Kebangsaan (PICK).

“Selepas itu, barulah kita beralih strategi yang mungkin lebih agresif, misalnya mengatakan bahawa hanya individu yang lengkap vaksinasi boleh diberikan kebebasan tertentu,” katanya.


Realitinya rakyat kecewa tiada pengeluaran KWSP bersasar

Rupa-rupanya ramai lagi pencarum Kumpulan Wang Simpanan Pekerja (KWSP) yang mengharapkan kerajaan membenarkan sekali lagi pengeluaran duit daripada tabung simpanan hari tua itu.

Pelbagai gerakan dan strategi digerak atur terutama di media sosial seperti Facebook untuk ‘memujuk’ kerajaan campuran mempertimbangkan pengeluaran bersasar itu.

Asas utama untuk merayu pengeluaran itu adalah bagi menampung keperluan hidup terutama golongan yang belum pulih daripada kesan pandemik Covid-19.

Tuntutan Rakyat Pengeluaran KWSP2.0, Tuntutan Pengeluaran KWSP 2.0. 2022 dan Pengeluaran Khas KWSP 10K 2.0 antara kumpulan dalam Facebook yang aktif ‘mendesak’ kerajaan mempertimbangkan pengeluaran duit KWSP bersasar.

Ahli-ahli dalam kumpulan itu aktif membalas komen mengenai tuntutan tersebut di ruangan hantaran pihak berkepentingan terutama Facebook rasmi KWSP dan portal-portal berita dengan harapan boleh menagih simpati kerajaan.

Ada pencarum KWSP mendakwa, bantuan kerajaan tidak cukup untuk menampung hutang dan memohon pertimbangan sewajarnya bagi pengeluaran khas 2.0.

Malah, ada pencarum yang menuntut pengeluaran dibuat melalui Akaun 1 dan bukannya lagi Akaun 2.

Apabila ada pakar-pakar ekonomi yang menyokong pengeluaran KWSP bersasar itu, mereka rasa seolah-olah perjuangan tersebut sudah nampak sinarnya.

Sayangnya, kerajaan pada hari ini seolah-olah tidak mengendahkan rintihan rakyat yang benar-benar memerlukan pengeluaran KWSP bersasar. Bukan tidak bersyukur dengan bantuan sedia ada, ramai memerlukan jumlah wang yang besar untuk menyelesaikan hutang keliling pinggang.

Ramai yang memerlukan wang tersebut bagi menampung bayaran tunggakan pinjaman yang semakin hari semakin bertambah.

Ada yang memerlukannya bagi membayar wang sewa rumah yang tertunggak sehingga diarah keluar dari rumah, ada juga yang memerlukan bagi melunaskan tunggakan tiga bulan ansuran kenderaan, malah ada yang merintih bantuan e-wallet sekali beri RM100 tidak cukup menampung kehidupan dirinya dan keluarga ekoran diberhentikan kerja.

Keadaan itu adalah realiti masyarakat di bawah dan percaya banyak aduan dan rintihan sama didengar di seluruh negara.

Rakyat di bawah ini sedang mengalami situasi sama, malah mungkin ada yang lebih teruk tanpa kita sedari.

Dalam pada itu, kira-kira 320,000 pencarum Kumpulan Wang Simpanan Pekerja (KWSP) di seluruh negara yang mempunyai baki simpanan melebihi RM100,000 mendesak supaya kerajaan membenarkan pengeluaran KWSP secara bersasar sejak awal tahun lagi.

Presiden Global Human Rights Federation (GHRF), S. Shashi Kumar berkata, desakan itu disuarakan kerana rakyat sedang bergelut dengan situasi ekonomi negara terjejas teruk selepas Covid-19 serta tekanan kos sara hidup.

Menurutnya, kerajaan juga tidak seharusnya memainkan sentimen pencarum KWSP memiliki jumlah simpanan sangat kecil dan dibawah RM10,000 kerana rata-rata yang mendesak pengeluaran kecemasan itu mempunyai jumlah simpanan di dalam akaun persaraan melebihi RM100,000.

“Pengeluaran kecemasan KWSP secara bersasar ini perlu disegerakan, bukan sebab peningkatan kos sara hidup sahaja, tapi ramai kehilangan kerja ketika pandemik dan kini susah untuk mendapat pekerjaan baharu akibat faktor umur.

“Kalau kita lihat lebih ramai pertubuhan bukan kerajaan (NGO) yang membantu rakyat dalam kesusahan, tapi ada ke Ahli Parlimen yang pergi ke kawasan masing-masing, dekati dan tanya masalah rakyat?,” katanya.

Tambah beliau, pengeluaran KWSP ini mungkin bukan penyelesaian kekal tetapi ia pasti membantu banyak pihak untuk meringankan beban terutamanya bagi golongan B40 dan M40.

“Mereka memerlukannya untuk menjalani kehidupan dan membebaskan diri daripada beban hutang kewangan yang menghantui ketika ini,” ujarnya.


Remaja lelaki jutawan Sijil Simpanan Premium RM1 juta

Seorang remaja lelaki berusia 17 tahun dari Teluk Kumbar, Pulau Pinang melakar sejarah menjadi jutawan Bank Simpanan Nasional (BSN) Sijil Simpanan Premium (SSP) setelah dipilih sebagai pemenang Cabutan Istimewa BSN SSP Bulan April 2021 dan membawa pulang sijil itu yang bernilai RM1 juta.

Memetik laporan Bernama, Ketua Eksekutif BSN, Jay Khairil, berkata remaja itu mula menyimpan dalam BSN SSP dengan bantuan ibu bapanya yang memulakan simpanan itu sebagai saluran untuk beliau menyimpan wang.

“BSN sentiasa komited untuk menggalakkan tabiat menyimpan dalam kalangan rakyat Malaysia terutama golongan muda. Usaha berterusan telah kami laksanakan dan ditambah baik dari semasa ke semasa seperti produk terunggul kami iaitu BSN SSP,” katanya dalam kenyataan hari ini.

Tahun ini BSN menawarkan hadiah bernilai lebih RM30 juta untuk lebih 19,000 pemenang dengan majlis cabutan yang diadakan mematuhi SOP ketat serta disiarkan secara langsung menerusi platform media sosial rasmi Facebook BSN Malaysia.

Khas untuk Jun dan Disember sahaja, dua pemenang bakal diumumkan sebagai jutawan berbanding hanya seorang pemenang pada bulan lain.

Menurut kenyataan itu, pelanggan sedia ada yang ingin menambah simpanan BSN SSP boleh berbuat demikian di kaunter Cawangan BSN, Mesin Teler Automatik (ATM), Mesin Deposit Tunai (CDM), perbankan Internet myBSN atau menerusi saluran Ejen Bank BSN (EB BSN) manakala pelanggan baharu boleh membeli SSP di kaunter Cawangan BSN di seluruh negara.

Senarai pemenang boleh disemak melalui laman sesawang BSN www.bsn.com.my atau laman Facebook BSN Malaysia.


Pikap hilang kawalan rempuh MPV, lima sekeluarga maut, kata polis

Siasatan awal polis mendapati, trak pikap jenis Toyota Hilux telah hilang kawalan dan bertembung dengan Perodua Alza dinaiki lima sekeluarga yang maut dalam satu kemalangan di KM62, Jalan Raya Timur Barat (JRTB) Gerik-Jeli, semalam.

Ketua Polis Perak Datuk Mior Faridalathrash Wahid berkata akibat hilang kawalan, Toyota Hilux itu telah masuk ke arah jalan bertentangan lalu bertembung dengan kenderaan pelbagai guna (MPV) itu yang dalam perjalanan dari arah Jeli ke Gerik.

“Impak dari kemalangan itu menyebabkan pemandu dan empat penumpang Perodua Alza meninggal dunia di tempat kejadian. Kesemua mangsa berasal dari Sungai Petani dan Lunas, Kedah,” katanya menurut Bernama.

Beliau berkata pemandu termasuk empat penumpang Toyota Hilux yang berasal dari Tumpat, Kelantan mengalami kecederaan dan menerima rawatan di Hospital Jeli, Kelantan.

Menurutnya kes disiasat mengikut Seksyen 41 (1) Akta Pengangkutan Jalan 1987 dan orang ramai dinasihtkan supaya lebih berhati-hati ketika memandu serta merancang perjalanan serta mendapatkan rehat yang secukupnya ketika ingin melakukan perjalanan yang jauh.

Dalam kejadian kira-kira 3.45 petang semalam, lima mangsa yang maut dikenali sebagai Ahmad Khomaini Baba, 32, Siti Aishah Mohd Rodhi, 32, Mohamad Rodhi Othman, 64, Sharifah Rohana Syed Sagaf, 59 dan Zara Hana Ahmad Khomaini, 6.

Sementara itu, anak kepada Mohamad Rodhi, Muhammad Naim berkata konvokesyen Universiti Teknologi Mara (UiTM) Shah Alam sebulan lalu menjadi kenangan terakhir sebelum ibu dan bapanya maut dalam nahas itu.

Anak bongsu berusia 26 tahun itu berkata dia menerima panggilan daripada ahli keluarganya pada petang semalam yang memaklumkan mengenai kemalangan tersebut yang turut mengorbankan kakak, abang ipar dan anak saudaranya.

“Saya terkejut dan tidak sangka mereka semua terlibat dalam kemalangan itu. Kali terakhir saya berjumpa dengan ibu dan ayah sewaktu mereka menghadiri majlis konvokesyen saya di UiTM Shah Alam sebulan lalu.

“Masa tu saya tidak nampak apa-apa perubahan ayah dan ibu. Saya reda dengan takdir yang menjemput mereka,” kata anak bongsu daripada lima beradik itu dalam keadaan sedih ketika ditemui di Unit Forensik Hospital Gerik di sini hari ini.

Difahamkan sebelum itu keluarganya dalam perjalanan pulang ke Butterworth selepas menghantar ahli keluarga mereka mendaftar masuk di sebuah sekolah pondok di Pasir Tumboh, Kelantan awal pagi semalam.

Muhammad Naim yang bekerja sebagai penjaga padang di Shah Alam, Selangor berkata kesemua jenazah akan dikebumikan di Tanah Perkuburan Islam Masjid Jamek Haji Abdul Rashid, Sungai Dua, Butterworth petang ini.

Sementara itu, seorang lagi keluarga mangsa, Ahmad Afif Baba, 30, berkata kali terakhir beliau berjumpa dengan abangnya, Ahmad Khomaini pada Hari Raya Aidiladha di Dungun, Terengganu baru-baru ini.

“Saya mendapat berita kemalangan itu daripada kakak ipar saya dari Kuala Kangsar dan saya difahamkan mereka dalam perjalanan balik dari Kelantan ke Pulau Pinang. “Saya reda dan terima suratan takdir ini,” katanya.

Dalam pada itu suasana muram menyelubungi Unit Forensik, Hospital Gerik apabila ahli keluarga mangsa datang untuk menuntut jenazah mangsa sejak awal pagi tadi.


Aktivis kembar Palestin dibebaskan setelah beberapa jam ditahan

Aktivis kembar Palestin Muna al-Kurd dan Mohammed al-Kurd, 23 tahun – kedua-duanya adik beradik kembar – dibebaskan setelah beberapa jam ditahan polis rejim Zionis Israel di rumah mereka di penempatan Sheikh Jarrah, Baitulmaqdis Timur, hari ini.

Kedua-duanya yang juga penggerak utama tunjuk perasaan menentang pengusiran warga di penempatan mereka sebelum itu ditahan atas tuduhan terbabit dalam tindakan yang menganggu keamanan awam serta mengambil bahagian dalam rusuhan.

“Tidak kira apa sahaja yang mereka (rejim Zionis Israel) lakukan, tidak menjadi hal berapa jumlah yang ditangkap untuk menakutkan kami.

“Kami akan kekal di rumah kami, dan kami akan terus mempertahankan tanah di mana kami dilahirkan dan dibesarkan,” kata Muna memberitahu wartawan selepas pembebasannya.

Mohammed pula memberitahu mereka tidak takut dan akan terus menyuarakan semua ketidakadilan yang dilakukan rejim Israel ke atas warga Palestin di Sheikh Jarrah.

“Kami akan terus mempertahankan rumah kami. Senjata rakyat Palestin adalah kamera dan kata-kata, sedangkan tentera rejim Israel lengkap bersenjata api,” katanya.

Pertubuhan Bulan Sabit Merah Palestin berkata 10 orang cedera apabila polis rejim Israel melepaskan tembakan peluru getah dan bom pegun ke arah penunjuk perasaan di depan balai polis mendesak kedua-dua beradik itu dibebaskan.

Mohammed dan Muna menjadi tulang belakang kepada kempen tiga bulan menggunakan tanda pagar #SaveSheikhJarrah menerusi media terhadap tindakan rejim Israel untuk menghalau penduduk di penempatan Sheikh Jarrah.

Laman Palestin dan beberapa negara Arab turut memuat naik video pembebasan kedua-duanya di laman Twitter. – Agensi


296 mangsa skim pelaburan raya ‘Datin Ida’ rugi hampir RM4 juta

Setelah melabur hampir RM4 juta dalam Skim Pelaburan Hari Raya menerusi talian, akhirnya 296 individu, terutama peniaga, menyedari bahawa mereka mungkin menjadi mangsa penipuan setelah keuntungan dijanjikan tidak diperoleh.

Susulan itu seorang wanita yang juga peniaga berusia 31 tahun membuat laporan kepada polis setelah dia melabur sehingga RM100,000 di dalam skim berkenaan, tetapi kemudian menyedari ditipu oleh ‘Datin Ida’.

Ketua Jabatan Siasatan Jenayah Komersial Terengganu, Superintendan M Zambri Mahmud, berkata mangsa dijanjikan akan menerima pulangan sebanyak RM55,000 dalam tempoh tiga hari sekiranya membuat pelaburan sebanyak RM30,000.

Katanya wanita berusia 31 tahun itu membuat laporan polis pada 6 Mei lalu, apabila pulangan dijanjikan selepas pelaburan dibuat tidak diterima dalam tempoh yang ditetapkan ‘Datin Ida’.

Kejadian itu dipercayai berlaku pada 22 April lalu apabila mangsa yang juga seorang wanita berusia 31 tahun menerima pesanan menerusi aplikasi WhatsApp daripada individu tidak dikenali menceritakan mengenai pelaburan berkenaan.

Beliau berkata, mangsa yang teruja dengan tawaran berkenaan membuat pelaburan sebanyak RM100,0000 seminggu sebelum raya yang kemudiannya dipanjangkan ke dalam kumpulan WhatsApp.

M Zambri berkata seramai 296 individu menjadi mangsa penipuan skim pelaburan hari raya membabitkan kerugian hampir RM4 juta.

“Ramai yang berminat untuk menyertai pelaburan itu dan sebanyak 296 individu telah menyertai skim pelaburan tersebut melibatkan nilai pelaburan oleh rangkaian bawahan pengadu sebanyak lebih kurang RM4 juta,” katanya dalam kenyataan malam ini.

Menurutnya mangsa telah menyerahkan semua kutipan wang kepada pihak yang menguruskan pelaburan melalui akaun yang diarahkan ‘Datin Ida’.

“Semua transaksi kemasukan wang oleh pengadu ada dalam simpanan pengadu. Hasil keuntungan pelaburan itu, pengadu turut diberi bonus daripada ‘Datin Ida’ sebanyak RM190,000 atas kutipan yang besar dalam tempoh singkat,” katanya.

Namun, menurut M Zambri sehingga hari ini mangsa masih tidak mendapat apa-apa pulangan daripada wang yang telah dilaburkan dan merasakan dirinya telah ditipu.

Beliau berkata kes disiasat mengikut Seksyen 420 Kanun Keseksaan kerana menipu dan menasihati orang ramai supaya tidak mudah terpedaya dengan tawaran pelaburan yang menjanjikan pulangan tidak masuk akal dalam tempoh singkat.


Jangan cari pasal jangkitkan diri dengan virus Covid-19

Orang ramai dinasihatkan tidak ‘sengaja’ menjangkitkan diri dengan Covid-19, kononnya untuk membina imuniti kelompok kepada wabak berkenaan.

Menteri Kesihatan Khairy Jamaluddin berkata tidak ada mana-mana pendekatan kesihatan awam dalam dunia yang menyatakan seseorang itu perlu dijangkiti varian Omicron Covid-19 untuk membina imuniti kelompok kepada wabak tersebut.

Malah, katanya pendekatan itu juga masih belum dibuktikan kesahihannya, lapor Bernama.

“Tidak kira varian apa. Omicron ke, Delta, Alpha dan Beta, jangan sengaja nak dapat Covid-19 sebab yang pertama kita tidak tahu kesan wabak itu.

“Yang kedua kita tidak tahu kesan ‘long’ Covid-19. Hari ini mungkin kita kata Omicron ini lebih ‘mild’ daripada Delta jadi kenapa tidak semua dijangkiti dengan Omicron supaya kita dapat imuniti kelompok dan sebagainya. Itu tidak terbukti lagi. Kita tahu Omicron ‘milder’ tetapi ia tidak bermakna yang anda perlu dijangkitinya,” katanya.

Beliau sebaliknya menasihati masyarakat untuk tidak ‘sengaja’ menjangkitkan diri dengan Covid-19 dan terus mendapatkan dos penggalak.

Khairy mengulas berhubung laporan berita pada Khamis yang menyatakan varian Omicron itu mampu membina imuniti kelompok dalam masyarakat disebabkan keadaan transmisinya yang tinggi.

Khairy berkata demikian selepas melancarkan program Inisiatif Mengakhiri AIDS Melalui Kerjasama Pintar Kerajaan-badan bukan kerajaan atau secara ringkasnya GO-NGO Model KK 2.0 Peringkat Kebangsaan, di Klang, hari ini.

Beliau berkata 99 peratus daripada mereka yang dijangkiti Omicron di negara ini adalah pada kategori satu dan dua.

Mengulas berhubung statistik jumlah jangkitan Covid-19 harian yang semakin meningkat, Khairy berkata masyarakat diminta supaya tidak menilai keadaan wabak berkenaan berdasarkan statistik itu sahaja.

Jelasnya ia juga perlu dilihat dengan jumlah pesakit positif Covid-19 yang dimasukkan ke hospital dan unit rawatan rapi (ICU), yang disifatkannya masih terkawal.

Khairy berkata Kementerian Kesihatan (KKM) turut menjangkakan akan berlaku peningkatan kes harian pada bulan ini dan Februari depan, susulan pergerakan masyarakat sejak perayaan Krismas, cuti sekolah, sambutan Tahun Baharu, perayaan Thaipusam dan Tahun Baharu Cina.

“Jadi jangkaan KKM dalam tempoh masa sebulan dua ini, kita akan melihat sedikit peningkatan tetapi selagi kemasukan ke hospital, ICU berada dalam paras terkawal dan kadar kematian masih lagi menurun, jadi kita masih lagi dalam keadaan terkawal,” katanya.

Beliau berkata keadaan di Selangor juga masih terkawal walaupun negeri itu setiap hari merekodkan jumlah kes tertinggi.

“Antara sebab (kes tinggi di Selangor) adalah kemasukan pintu antarabangsa terletak di negeri itu di mana (pengembara) berdaftar di negeri ini, walaupun bukan orang Selangor,” katanya.


Ambil nasi ganja naik heli: Polis buka kertas siasatan langgar SOP

Polis membuka kertas siasatan berhubung sebuah helikopter dari Kuala Lumpur mendarat di Padang Ipoh pada jam 9.55 pagi hingga 10.15 pagi tadi bagi mengambil tempahan nasi ganja.

Ketua Polis Perak, Datuk Mior Faridalatrash Wahid berkata, siasatan dijalankan atas kesalahan melanggar prosedur operasi standard (SOP) kerana larangan merentas daerah dan negeri.

“Kertas siasatan dibuka berkenaan isu ini berdasarkan kesalahan melanggar SOP merentas daerah dan negeri terhadap individu dan syarikat berkenaan.

“Kes disiasat di bawah Peraturan-peraturan Pencegahan dan Pengawalan Penyakit Berjangkit (PPPPB 2020) Akta 342,” katanya pada Jumaat.

Kehadiran sebuah helikopter dinaiki dua lelaki yang membuat penerbangan dari Kuala Lumpur dipercayai milik syarikat swasta itu mengejutkan orang ramai sebaik mendarat di Padang Ipoh, Perak.

Helikopter tersebut dikesan mendarat di padang itu untuk mengambil pesanan 36 bungkus nasi ganja dari sebuah kedai nasi kandar terkemuka di bandar raya ini.

“Setelah membuat semakan dengan Pihak Berkuasa Penerbangan Awam Malaysia (CAAM) didapati helikopter tersebut hanya mendapat kebenaran untuk mendarat di Lapangan Terbang Sultan Azlan Shah (LTSAS).” katanya.

Sehubungan itu, kata beliau, pihaknya sudah menyampaikan maklumat tersebut kepada pihak CAAM untuk siasatan lanjut.

Sementara itu, pemilik perniagaan nasi ganja yang enggan namanya disiarkan mengesahkan dia menerima tempahan 36 bungkus nasi berlauk ayam, daging, telur masin dari pelanggan di Kuala Lumpur.

Pada awalnya dia meragui sama ada tempahan itu benar atau gurauan kerana diberitahu pesanan akan diambil menggunakan helikopter.

“Saya agak ragu-ragu juga kerana tidak pernah ada pelanggan yang mengambil tempahan dengan menaiki helikopter.

“Namun saya terkejut kerana rupa-rupanya tempahan makanan memang benar diambil menggunakan helikopter.

“Ini pertama kali tempahan diambil oleh pelanggan menggunakan helikopter. Ini merupakan tempahan paling mewah yang pernah saya terima tetapi harganya tetap sama iaitu RM10 setiap bungkus,” katanya.


Buat PRU-15 itu pendirian UMNO, Menteri PN mahu utamakan rakyat dahulu

Berbeza dengan pendirian Menteri UMNO yang mahu pilihan raya umum ke-15 (PRU-15) diadakan segera, pendirian Menteri Perikatan Nasional (PN) adalah rakyat terlebih dahulu diutamakan, kata Datuk Dr Radzi Jidin.

Radzi yang juga Menteri Pendidikan mengesahkan semua 12 Menteri PN sudah menghantar warkah kepada Yang di-Pertuan Agong dengan menyatakan pendirian tidak bersetuju PRU-15 diadakan semasa musim banjir yang bakal melanda dan berbeza sama sekali dengan pendirian UMNO yang mahu pula PRU-15 semasa banjir.

“12 Menteri Perikatan Nasional menandatangani surat warkah kepada Agong telah menyatakan tidak mahu PRU diadakan pada musim banjir… Saya boleh aa sahkan bahawa memang kami menteri daripada parti Perikatan Nasional mengutus warkah kepada Seri Paduka Baginda Yang di-Perguan Agong memohon agar tidak dilaksanakan pilihan raya dalam masa terdekat.

“Kerana asas-asas yang sepertimana yang kita tahu tadi apa yang paling penting adalah kita dalam kerajaan ingin menumpukan pada perkara-perkara berkaitan dengan kebajikan rakyat.

“This is kritikal ya sebagai contoh dalam sekarang ini kami di Kementerian Pendidikan banyak perkara yang kita ingin selesaikan. Banyak perkara-perkara struktur yang kita ingin pastikan dapat dilaksanakan,” katanya semasa dalam satu sidang media hari ini.

Jelasnya, pendirian tersebut adalah melibatkan semua Menteri PN dan tidak melibatkan Menteri UMNO-Barisan Nasional.

“Disini kita ingin tegaskan pendirian parti kita, kalau UMNO ada pendirian untuk melaksanakannya pilihan raya secepat mungkin… Dah tak sabar dah.

“Pendirian kita jelas bahawa rakyat diberi keutamaan dan kita ingin jelaskan kepada rakyat itulah pendirian kita,” katanya lagi.

Media sebelum ini melaporkan semua 12 Menteri dari Bersatu dan PAS dalam kerajaan itu menyatakan pendirian PRU-15 tidak sepatutnya diadakan semasa musim tengkujuh dan surat tersebut ditandatangani pada 3 Oktober lalu dihantar kepada Sultan Abdullah Sultan Ahmad Shah, bagi menunjukkan Kabinet tidak sebulat suara mengenai keputusan membubarkan Parlimen.

Laporan tersebut juga membangkitkan berhubung ramalan Jabatan Meteorologi Malaysia (MetMalaysia) mengenai hujan lebat dan kejadian banjir berikutan peralihan monsun dalam beberapa minggu akan datang, di mana ia boleh menjejaskan pengundian PRU-15 jika Parlimen dibubarkan dalam masa terdekat.

Surat itu juga turut menyeru supaya tumpuan diberikan kepada usaha pemulihan ekonomi berikutan lebih daripada dua tahun negara dilanda pandemik Covid-19.

Spekulasi bertiup kencang Perdana Menteri Datuk Seri Ismail Sabri Yaakob akan menghadap Agong pada minggu ini bagi memohon pembubaran Parlimen selepas mendapat mandat daripada UMNO untuk mempersembahkan cadangan PRU-15 diadakan segera.

UMNO juga dilihat membuat pelbagai persediaan sebagai isyarat PRU-15 akan diadakan pada masa terdekat.


Kenapa PMX tak hiraukan suara bantahan rakyat, kata Gerakan

Parti Gerakan Rakyat Malaysia (Gerakan) membidas kerajaan Pulau Pinang yang dipimpin DAP kerana tidak menghiraukan suara bantahan rakyat berhubung projek penambakan Penang South Island (PSI).

Timbalan Presidennya, Oh Tong Keong menggesa supaya kerajaan campuran dipimpin Datuk Seri Anwar Ibrahim campur tangan dalam isu tambakan laut PSI walaupun sudah menerima kelulusan Laporan Kajian Kesan Kepada Alam Sekeliling (EIA).

Menurut beliau, projek tebus guna tanah di bahagian selatan Pulau Pinang itu hamya akan menguntungkan pemaju yang menyertai projek tersebut.

”Bagaimanapun kehidupan penduduk setempat terutama nelayan yang turun ke laut untuk mencari rezeki akan terjejas.

”Projek tebus guna tanah ini akan merosakkan alam semula jadi secara serius dan menjejaskan ekologi marin, ia adalah projek yang boleh membawa malapetaka kepada penduduk setempat dan penduduk Pulau Pinang,” katanya dalam kenyataan di sini hari ini.

Projek PSI atau dahulunya dikenali sebagai projek tambakan laut selatan (PSR) merupakan projek seluas hampir 17 kilometer persegi membabitkan pembangunan tiga pulau buatan berkeluasan 1,700 hektar di perairan Permatang Damar Laut berdekatan Bayan Lepas.

Sebelum ini, Ketua Menteri, Chow Kon Yeow mengumumkan projek PSI itu telah memperoleh kelulusan EIA daripada Jabatan Alam Sekitar (JAS).

Menurut Tong Keong yang juga Pengerusi Gerakan negeri, Anwar pada 2019 pernah membuat kenyataan menentang penambakan di bahagian selatan Pulau Pinang berkenaan.

”Sehubungan itu, Anwar harus berdiri tegas dan perlu campur tangan sebagai Perdana Menteri untuk membatalkan projek PSI ini bagi mengelakkan ia merosakkan ekologi semula jadi dan menjejaskan mata pencarian nelayan,” katanya.


Warga asing pernah ke Afrika tidak dibenar masuk Sarawak

Warga asing yang mempunyai sejarah perjalanan ke Botswana, Eswatini, Lesotho, Mozambique, Namibia, Afrika Selatan dan Zimbabwe dalam tempoh 14 hari tidak dibenar memasuki Sarawak buat sementara waktu.

Jawatankuasa Pengurusan Bencana Negeri (JPBN) Sarawak dalam kenyataan hari ini memaklumkan keputusan itu dibuat susulan laporan mengenai varian baharu Covid-19 iaitu B.1.1.529 yang membabitkan ketujuh-tujuh negara, lapor Bernama.

Kenyataan itu menyebut rakyat Malaysia dan pemegang pas Penduduk Tetap yang pulang ke Malaysia dari negara terbabit bagaimanapun dibenar memasuki Sarawak namun perlu mematuhi beberapa syarat termasuk memohon dalam sistem EnterSarawak.

“Mereka juga perlu menjalani kuarantin wajib 14 hari di stesen kuarantin ditetapkan di First Point of Entry ke Malaysia tanpa mengira status vaksinasi manakala kuarantin di rumah tidak dibenarkan.

“Mereka juga tidak dibenar transit ke destinasi lain sehingga lengkap tempoh kuarantin dan mempunyai keputusan negatif ujian RT-PCR Covid-19 pada hari ke-12 sebelum dilepaskan daripada kuarantin,” katanya.

Menurut JPBN, pengembara dari luar negara wajib melaporkan sejarah perjalanan masing-masing kepada petugas di lapangan terbang dan kegagalan berbuat demikian boleh menyebabkan tindakan undang-undang diambil terhadap mereka.

“Semua arahan ini berkuat kuasa serta-merta,” kata JPBN yang turut memaklumkan Sarawak hari ini merekodkan 158 kes baharu Covid-19.


Sindiket jual vaksin pula muncul tipu orang ramai

Menelefon orang ramai dan menawarkan pakej suntikan vaksin antara modus operandi sindiket penipuan terbaharu yang sedang aktif mengambil kesempatan ketika negara sedang berdepan cabaran pandemik Covid-19.

Sindiket tersebut berjaya ditumpaskan selepas polis berjaya memberkas dua individu yang mempromosikan pakej dengan harga RM450 bagi warganegara manakala RM800 untuk warga asing secara dalam talian dan panggilan telefon.

Polis menahan seorang lelaki dan seorang wanita masing-masing berusia 26 dan 27 tahun dalam serbuan di Selangor, semalam.

Pengarah Jabatan Siasatan Jenayah Komersial (JSJK) Datuk Mohd. Kamarudin Md. Din berkata, pihaknya menerima laporan polis daripada seorang pegawai perubatan yang mendakwa menerima maklumat daripada rakannya berkaitan tawaran pakej vaksin Covid-19.

Katanya, siasatan awal mendapati suspek membuat penawaran pakej vaksin berkenaan melalui Facebook dan panggilan telefon.

“Pelanggan yang berminat akan didaftarkan ke dalam Program Vaksinasi Covid-19 Selangor (SCVP) melalui aplikasi Selangkah dan diletakkan dalam senarai menunggu.

“Pembayaran hanya perlu dibuat oleh pembeli selepas nama mereka tersenarai sebagai penerima vaksin dalam aplikasi berkenaan,” katanya dalam kenyataan di sini hari ini.

Menurut Mohd. Kamarudin, suspek mendakwa kira-kira 30 sudah dihubungi berkenaan pakej vaksinasi terbabit dan 10 peratus sudah menyatakan minat untuk membeli pakej ditawarkan.

Ujar beliau, semakan lanjut mendapati sehingga kini, pendaftaran SCVP hanya dihadkan kepada syarikat sahaja dan masih belum dibuka individu persendirian.

“Kedua-dua mereka direman selama dua hari bagi membantu siasatan mengikut Seksyen 420/511 Kanun Keseksaan,” katanya.

Beliau turut menasihatkan orang ramai untuk sentiasa peka dan cakna dengan inisiatif vaksinasi yang sedang dilaksanakan kerajaan dalam usaha membendung kegiatan penipuan berkaitan vaksin Covid-19.

“Kealpaan kita dalam program dan inisiatif yang sedang dilaksanakan ini boleh dimanipulasi oleh sindiket penipuan yang menangguk di air yang keruh bagi menjana keuntungan mudah.

“Kami juga menasihatkan orang ramai supaya menyalurkan sebarang maklumat berkaitan penipuan penjualan vaksin Covid-19 kepada pihak polis untuk tindakan lanjut,” katanya.


Datuk ditahan kes rasuah RM11 juta seorang Ketua Bahagian UMNO

Ketua Bahagian UMNO Bayan Baru, Pulau Pinang Datuk Mansor Musa yang ditangkap Suruhanjaya Pencegahan Rasuah Malaysia (SPRM) semalam, didakwa di Mahkamah Sesyen Butterworth hari ini atas 106 pertuduhan pengubahan wang haram berjumlah lebih RM11 juta yang diterima daripada pelbagai syarikat.

Mansor yang juga Pengerusi Lembaga Pengarah Koperasi Tunas Muda Sungai Ara Berhad, mengaku tidak bersalah atas semua tuduhan.

Dia didakwa menerima sogokan antara September 2011 dan 10 Ogos tahun lalu. Memetik laporan FMT, sumber sogokan itu tidak disebutkan dalam dokumen mahkamah yang ditunjukkan kepada wartawan.

Bekas Ahli Dewan Undangan Negeri Batu Maung dari 2004 hingga 2008, didakwa atas 42 tuduhan terlibat dalam pengubahan wang dan 64 tuduhan bersubahat sepanjang tempoh lebih sembilan tahun.

Kes disiasat mengikut Seksyen 4(1)(a) dan (b) Akta Pencegahan Pengubahan Wang Haram dan Pembiayaan Keganasan 2001.

Kesalahan di bawah subseksyen (a) membawa denda maksimum RM5 juta dan/atau penjara maksimum lima tahun, sementara subseksyen (b) memperuntukkan hukuman penjara maksimum 15 tahun dan denda lima kali ganda hasil haram atau RM5 juta, mana-mana yang lebih tinggi.

Pendakwaan dijalankan oleh Timbalan Pendakwa Raya Faridz Gohim Abdullah, Muhammad Asraf Mohamed Tahir dan Muhamad Azlan Basri, manakala Kek Boon Wei dan Helen Ng mewakili Mansor.

Hakim Norhayati Mohamad Yunus menetapkan 28 September untuk pengurusan kes sementara menunggu penyerahan dokumen. Beliau juga memerintahkan Mansor menyerahkan pasportnya dan melaporkan diri kepada SPRM setiap bulan.

Semalam, sumber memberitahu suspek dipercayai menerima suapan daripada seorang pengarah syarikat pemaju bergelar Tan Sri, melalui syarikatnya sebagai balasan melantik syarikat pemaju tersebut untuk projek usahasama yang dijalankan di tanah-tanah milik koperasi bagi tujuan pembangunan.


15 kematian semalam, 140,336 kes Covid-19 masih aktif

Sepuluh pesakit Covid-19 dilaporkan meninggal dunia di hospital, semalam, manakala lima lagi meninggal sebelum sempat mendapatkan rawatan di hospital atau kes ’brought in death’ (BID).

Jumlah itu menjadikan keseluruhan kes kematian akibat komplikasi Covid-19 sejak awal 2020 lalu meningkat kepada 32,114 kes, termasuk 6,488 kes BID, lapor Kementerian Kesihatan (KKM), hari ini.

Menerusi kemas kini laman sesawangnya Covidnow tengah malam tadi, Johor dan Perak masing-masing mencatat empat kes kematian, diikuti dua kes di Kelantan dan Terengganu dan masing-masing satu di Kedah, Melaka, dan Sabah.

Johor yang akan berdepan Pilihan Raya Negeri (PRN) pada 12 Mac depan, kini merekodkan 3,939 kumulatif kes kematian. Sehingga semalam seramai 280,008 individu dijangkiti Covid-19, dengan 256,592 daripadanya telah sembuh.

Negeri itu juga merekodkan 19,477 kes aktif dengan 17,876 individu kini menjalani kuarantin di rumah; 598 ditempatkan di PKRC; 978 dimasukkan ke hospital; dan 25 pesakit dirawat di unit rawatan rapi (ICU), termasuk 19 yang memerlukan alat bantuan pernafasan.

Sehingga Jumaat lalu, seramai 3,055,224 atau 80.5 peratus populasi di Johor telah lengkap divaksinasi, manakala 3,086,467 atau 81.3 peratus lagi menerima sekurang-kurangnya satu dos, dan 1,594,321 atau 42.0 peratus menerima dos penggalak.

Sebanyak 63 kluster Covid-19 masih aktif di negeri itu dengan 25 daripadanya melibatkan kluster pendidikan; tempat kerja (24); kumpulan berisiko tinggi (sembilan); masing-masing dua kluster komuniti dan keagamaan; serta satu kluster import.

Sebelum ini Suruhanjaya Pilihan Raya (SPR) menetapkan 12 Mac 2022 sebagai hari pembuangan undi bagi PRN Johor dengan hari penamaan calon pada 26 Februari 2022 dan hari mengundi awal pada 8 Mac 2022.

Sementara itu, jumlah kumulatif kematian di Perak juga meningkat kepada 1,461 kes, dengan negeri itu mencatat kes positif terkumpul sebanyak 137,041 dan 132,195 kes sembuh.

Sehingga semalam negara merekodkan 3,019,163 kumulatif kes positif dengan 2,846,713 pesakit telah sembuh, dan 140,336 kes masih aktif, meningkat 17,345 kes, berbanding 122,991 kes pada Jumaat.

Daripada jumlah kes aktif itu seramai 127,984 pesakit sedang menjalani kuarantin di rumah; 6,254 ditempatkan di PKRC; 5,922 dimasukkan ke hospital; dan 176 pesakit dirawat di ICU, dengan 98 daripadanya memerlukan alat bantuan pernafasan.

Sehingga Jumaat lalu, seramai 25,730,652 atau 78.8 peratus populasi Malaysia, termasuk rakyat asing, telah lengkap divaksinasi, manakala 26,182,381 atau 80.2 peratus lagi menerima sekurang-kurangnya satu dos, dan 13,068,547 atau 55.5 peratus individu dewasa menerima dos penggalak.


12,055,099 terima dos penggalak

Jumlah penerima suntikan ketiga atau dos penggalak vaksin Covid-19 di seluruh negara sejak program itu dilancarkan 13 Oktober tahun lalu hingga semalam, terus meningkat dengan ketara.

Sehingga kini seramai 12,055,099 individu atau 51.5 peratus daripada golongan dewasa yang lengkap divaksinasi telah menerima dos penggalak, menurut Kementerian Kesihatan (KKM), hari ini.

Dalam kemas kini laman sesawang Covidnow pagi ini, semalam sahaja seramai 29,488 individu dewasa telah menerima suntikan dos ketiga itu.

Sementara itu, 97.9 peratus atau 22,925,835 populasi dewasa telah lengkap divaksinasi, manakala 99.1 peratus atau 23,202,575 lagi menerima sekurang-kurangnya satu dos.

Bagi Program Imunisasi Covid-19 Kebangsaan (PICK-Remaja) pula, sehingga semalam seramai 5,656,818 daripada golongan berusia 12 hingga 17 tahun itu telah menerima vaksin masing-masing.

Daripada jumlah itu seramai 2,788,874 atau 88.6 peratus telah lengkap divaksinasi, manakala 2,867,944 atau 91.1 peratus lagi menerima sekurang-kurangnya satu dos.


MB perlu bercuti sementara ketika siasatan sedang berjalan: Pemuda PAS Selangor

Pemuda PAS Selangor menggesa agar Menteri Besar Datuk Seri Amirudin Shari supaya mengambil cuti sementara bagi memastikan siasatan Suruhanjaya Pencegahan Rasuah Malaysia (SPRM) berjalan sehingga selesai.

Timbalan Ketua Pemuda PAS Selangor, Muhammad Haniff Jamaluddin berkata SPRM sedang menyiasat Amiruddin berhubung isu projek rundingan terus bernilai RM700 juta dan sewajarnya bercuti bagi memboleh siasatan dapat dijalankan secara adil dan bebas.

“Menteri Besar Selangor digesa mengambil cuti sementara menunggu siasatan salah guna kuasa dan konflik berkepentingan dengan menggunakan kedudukannya sebagai Menteri Besar bagi menganugerahkan projek kepada syarikat secara runding terus bernilai RM700 juta.

“Pemuda PAS Selangor berpegang bahawa keadilan bukan sahaja perlu dilaksanakan, tetapi ia juga perlu tampak dan ditampilkan,” katanya dalam satu kenyataan media.

Jelasnya lagi, SPRM perlu diberi ruang untuk menyiasat tanpa mengambilkira status seseorang itu.

“SPRM harus diberi ruang untuk melakukan penyiasatan terhadap kes berkenaan dengan adil dan diberi kebebasan penuh berdasarkan prinsip kedaulatan undang-undang,” ujarnya lagi.

Menurut hantaran yang telah dimuat naik di halaman sosial Facebook Ng Suee Lim, Ahli Dewan Undangan Negeri (ADUN) Sekinchan merangkap Speaker DUN Selangor dari DAP menyatakan bahawa RFP bagi projek itu melibatkan sebanyak 98 buah syarikat, namun kesemuanya telah ditolak dan tender telah diberikan kepada sebuah syarikat Landasan Berjaya secara rundingan terus.

Pada 1 Mac lalu, Bersatu Negeri Selangor telah membuat laporan polis berhubung isu ini dan pihak polis telah menyerahkan laporan ini kepada pihak SPRM untuk siasatan lanjut, namun tiada apa-apa maklumat setakat ini.

Ketirisan berlaku dianggarkan berjumlah lebih RM117 juta yang sepatutnya dipulangkan kepada rakyat Selangor melalui premium tanah yang telah dikecualikan dibayar oleh syarikat tersebut.


Shafie persoal kenapa Anwar selepas dibebaskan boleh bertanding pilihan raya pula

Kebenaran diberikan kepada Datuk Seri Anwar Ibrahim untuk bertanding dalam pilihan raya dipersoalkan Presiden Warisan, Datuk Seri Shafie Apdal.

Shafie berkata kebiasaannya apabila seseorang itu dibebaskan daripada penjara, terdapat syarat-syarat yang tidak membenarkan mana-mana individu untuk terus bertanding dalam pilihan raya tetapi mempersoalkan mengapa Presiden PKR itu mendapat pengecualian pula.

“Lepas kita menang tak sampai berapa bulan, Mahathir (Tun Dr Mahathir Mohamad) minta dia (Anwar) dikeluarkan daripada penjara – pengampunan penuh dan boleh bertanding di Parlimen Port Dickson.

“Biasanya orang (yang dipenjarakan) ada syarat-syaratnya…(antaranya) tak boleh tanding di Parlimen (untuk tempoh tertentu). Tapi pengecualian diberikan kepada Anwar, dibenarkan bertanding di Port Dickson,” katanya dipetik laporan Malaysiakini dalam satu program malam tadi.

Untuk rekod, Anwar diberikan pengampunan diraja pada 16 Mei 2018, iaitu seminggu selepas tumbangnya Barisan Nasional (BN) pada Pilihan Raya Umum Ke-14 (PRU-14).

Lima bulan kemudian, iaitu pada 13 Oktober, dia menang PRK Port Dickson selepas ahli parlimen kawasan itu, Danyal Balagopal Abdullah meletakkan jawatan untuk memberi laluan kepada pesiden PKR itu.

Shafie juga membidas gabungan pembangkang, Pakatan Harapan (PH) sebagai gagal membawa pembaharuan kepada rakyat Malaysia.

“Kita berjaya kalahkan BN dengan harapan akan ada satu pembaharuan, tapi tak ada reform. Dari BN kepada PH ingatkan ada harapan, rupanya tak ada harapan,” katanya lagi.

Menurutnya lagi, selepas pembebasan Anwar nampaknya PH gagal mengutamakan kepentingan rakyat sebaliknya bergaduh dan berebut jawatan Perdana Menteri.

“Bukan gaduh (tentang) kepentingan rakyat tapi gaduh siapa Perdana Menteri, siapa ketua. Pemimpin di negara ini didorong oleh ketamakan kuasa,” katanya lagi.


Lebih 5.51 juta dos vaksin Covid-19 sudah diberi

Menteri Kesihatan Datuk Seri Dr Adham Baba berkata kerajaan setakat ini sudah memberi lebih lima juta dos pertama dan kedua vaksin Covid-19 di seluruh negara.

Beliau berkata sehingga semalam 3,957,687 telah menerima dos pertama, manakala 1,553,033 lagi individu melengkapkan dos kedua menjadikan keseluruhan pemberian kedua-dua dos berjumlah 5,510,720.

Dalam kenyataan hari ini beliau berkata lima negeri yang mencatatkan penerimaan kedua-dua dos tertinggi ialah Selangor dengan 202,143 diikuti Sarawak (174,545), Johor (151,140), Perak (144,086) dan Kuala Lumpur (141,045).

Mengenai vaksinasi harian bagi Program Imunisasi Covid-19 Kebangsaan (PICK), Dr Adham berkata sebanyak 180,066 dos diberikan semalam membabitkan 147,616 penerima suntikan pertama manakala 32,450 lagi dos kedua.

Sementara itu, berdasarkan laporan harian jumlah pendaftaran kumulatif vaksin di laman sesawang www.vaksincovid.gov.my, sebanyak 14,877,336 pendaftaran direkodkan setakat semalam.


Pemilihan UMNO lebih bahaya daripada kesan Covid-19, kata perwakilan Melaka

Pemilihan parti dibimbangi akan memberi kesan yang lebih buruk kepada UMNO sekiranya dijalankan sebelum Pilihan Raya Umum Ke-15 (PRU-15), kata UMNO Melaka.

Wakil UMNO Melaka, Datuk Mustafa Musa semasa perbahasan membuat perbandingan dengan jangkitan Covid-19 yang hanya memberi kesan selama tujuh hari tetapi implikasi yang akan dihadapi parti jauh lebih buruk sekiranya pemilihan parti diadakan awal sebelum PRU-15 nanti.

“Kalau positif Covid ia tujuh hari tetapi pemilihan parti parut tetap ada. Apabila ada pemilihan sebelum pilihan raya banyak hati yang terguris. Bukan setakat itu dibimbangi akan menyebabkan berlakunya rombakan struktur dan tiba-tiba pilihan raya dipanggil keadaan akan jadi haru-biru.

“Cukup masanya bertandinglah. Pemilihan parti mestilah diadakan selepas pilihan raya dan jangan kompromi. Ikut keputusan parti,” katanya dipetik laporan media semasa perbahasan ucapan dasar Presiden UMNO semalam.

Dalam pada itu, Mustafa berkata UMNO Melaka memberi kepercayaan kepada pucuk pimpinan utama parti bagi membincangkan waktu yang sesuai untuk membubarkan Parlimen untuk memberi laluan PRU-15 diadakan.

“UMNO Melaka memberi kepercayaan penuh kepada pucuk pimpinan parti bagi membuat keputusan PRU-15 dan bincanglah elok-elok ‘top 5’.

“Jangan ada dusta antara kita. Jangan ada batu api pengadu domba. Hentikanlah kerana tindakan tidak bermaruah ini hanya akan melemahkan parti.

“Beri kepercayaan kepada ‘top 5’  dan di dalamnya ada Perdana Menteri bincanglah dengan penuh kasih sayang. Elakkan mementingkan diri sendiri dan adu domba sesama kita,” katanya lagi.


Saya masih mampu jadi Ahli Parlimen dan sedia jadi calon, kata Hanipa

Susulan spekulasi bakal digugurkan menjadi calon kerusi Parlimen Sepang, Mohamed Hanipa Maidin tampil mempertahankan dirinya dengan berkata masih mampu untuk menjadi Ahli Parlimen.

Hanipa yang juga penyandang kerusi Parlimen Sepang itu menolak khabar angin kononnya sedia digugurkan atas faktor kesihatan, sebaliknya menyatakan kesediaan untuk dicalonkan semula pada Pilihan Raya Umum Ke-15 (PRU-15) nanti.

“Jujurnya,saya sentiasa bersedia InsyaAllah jika dicalonkan semula oleh parti kerana saya tahu saya masih mampu lagi untuk berkhidmat dan saya juga bersedia insyaAllah jika sebaliknya yang berlaku.

“Saya percaya kepada kebijaksanaan parti Amanah yang sudah tentu menjadikan faktor ‘winnibility’ (boleh menang) sebagai faktor utama dan dominan untuk dipilih menjadi calon – setakat saya
selalu diberitahulah kecuali polisi itu telah bertukar sekarang

“Saya juga tidak rasa pemimpin Amanah yang amat berpengalaman terlalu naif dalam isu pemilihan calon, lalu ingin terlibat dalam ujikaji ‘trial dan error’ dalam proses pencalonan di pilihan raya yang presiden Umno katakan ‘ibu segala pilihan raya’,” katanya dipetik laporan media.

Untuk rekod, Parti Amanah setakat ini masih belum memuktamadkan berhubung calon yang bakal diletaknya di Sepang ketika ini.

Dilaporkan sebelum ini bahawa semasa mesyuarat tertutup sehari sebelum itu, pencalonan Hanipa dalam pilihan raya dikatakan telah ditolak atas sebab kesihatan, dan Hanipa dikatakan menerima alasan itu.


Barat sekat Russia daripada Swift: Apakah sistem pembayaran global?

Kesatuan Eropah (EU), bersama-sama Amerika Syarikat (AS) dan sekutu lain di Barat mengumumkan sekatan lanjut, termasuk memotong beberapa bank Russia daripada sistem pembayaran antarabangsa yang dikenali sebagai Swift, susulan pencerobohan ke atas Ukraine.

Berikut ialah maklumat lebih lanjut mengenai sistem pembayaran antara bank global dan kenapa ianya penting:

Apakah Swift?

Swift adalah singkatan kepada Society for Worldwide Interbank Financial Telecommunication, ialah sistem pemesejan selamat yang memudahkan pembayaran rentas sempadan yang pantas, menjadikan aliran perdagangan antarabangsa berjalan lancar.

Bank yang bersambung ke sistem Swift dan menjalin hubungan dengan bank lain boleh menggunakan mesej Swift untuk membuat pembayaran.

Mesej dihantar adalah selamat dan arahan pembayaran biasanya tidak dipersoalkan. Ini membolehkan bank memproses jumlah urus niaga yang tinggi dengan pantas.

Swift telah menjadi mekanisme utama untuk membiayai perdagangan antarabangsa. Pada tahun 2020, kira-kira 38 juta “mesej FIN” Swift dihantar setiap hari melalui platform, menurut semakan tahunan 2020. Setiap tahun, trilion dolar dipindahkan menggunakan sistem tersebut.

Siapa pemilik Swift?

Ditubuhkan pada 1970-an, Swift ialah koperasi fan institusi dianggotai beribu-ribu ahli yang menggunakan perkhidmatan tersebut.

Perkhidmatan yang berpangkalan di Belgium itu memperoleh keuntungan sebanyak euro 36 juta pada 2020, menurut semakan tahunan 2020. Ia dijalankan terutamanya sebagai perkhidmatan kepada ahlinya.

Mengapa sekatan Swift menjadi serius?

Mengecualikan bank Russia daripada Swift akan menyekat akses negara itu kepada pasaran kewangan di seluruh dunia.

Syarikat dan individu Russia akan lebih sukar untuk membuat pembayaran terhadap barangan yang diimport dan menerima tunai untuk eksport, meminjam atau melabur di luar negara.

Bank Russia boleh menggunakan saluran lain untuk pembayaran seperti telefon, aplikasi pemesejan atau e-mel.

Ini akan membolehkan institusi kewangan Russia membuat pembayaran melalui bank di negara yang tidak mengenakan sekatan, tetapi memandangkan alternatif mungkin kurang cekap dan selamat, nilai urus niaga boleh jatuh dan kos meningkat.

Bagaimanakah pengharaman Swift ke atas Rusia menjejaskan negara lain?

Pengeksport akan mendapati menjual barangan ke Russia lebih berisiko dan lebih mahal.

Russia adalah antara pembeli terbesar barangan perkilangan. Belanda dan Jerman adalah rakan dagangan kedua dan ketiga terbesarnya, berdasarkan data Bank Dunia, walaupun Russia bukanlah pasaran eksport 10 teratas bagi mana-mana negara.

Pembeli asing barangan Russia juga akan berasa lebih sukar, berpotensi mendorong mereka untuk mencari pembekal alternatif.

Tetapi apabila ia berkaitan dengan minyak dan gas Russia, pembeli asing mungkin lebih sukar untuk mencari pembekal ganti. Russia ialah pembekal utama minyak mentah, gas asli dan bahan api fosil pepejal kepada EU, menurut Suruhanjaya Eropah.

Adakah Swift terikat dengan sekatan ekonomi?

Swift terikat dengan peraturan Belgium dan EU, yang termasuk sekatan ekonomi.

Laman web Swift berkata: “Walaupun sekatan dikenakan secara bebas dalam bidang kuasa berbeza di seluruh dunia, Swift tidak boleh sewenang-wenangnya memilih rejim sekatan bidang kuasa mana yang perlu diikuti.”

Pada Mac 2012, EU menghalang Swift daripada memberi perkhidmatan kepada firma dan individu Iran yang telah dikenakan sekatan berhubung program nuklear Tehran. Senarai itu termasuk bank pusat dan bank besar lain. – Agensi


Badan pengawal ubat Indonesia baharu luluskan vaksin Pfizer

Ketika negara keempat di dunia paling padat penduduk sedang berdepan gelombang penularan varian Delta Covid-19 yang kini merebak di seluruh Pulau Jawa dan Bali, pihak berkuasa Indonesia menambah lagi kelulusan penggunaan vaksin kelima untuk diberikan kepada rakyatnya.

Terbaharu, Badan Pengawal Ubat dan Makanan Indonesia (BPOM) memberi kebenaran kecemasan (EUA) kepada pihak berkuasa republik itu untuk menggunakan vaksin Pfizer-BioNtech Covid-19, setelah melakukan kajian keberkesanan dan keselamatannya.

“Pada Rabu 14 Julai 2021 BPOM mengeluarkan EUA untuk vaksin comirnaty yang dihasilkan oleh Pfizer dan BioNTech dengan teknologi m-RNA,” kata Ketua BPOM Penny K Lukito dalam satu kenyataan hari ini.

Beliau mengatakan bahawa penilaian kualiti vaksin Pfizer itu mematuhi panduan antarabangsa.

BPOM bersama dengan Jawatankuasa Pakar Nasional untuk Jawatankuasa Penilaian Vaksin Covid-19 dan Kumpulan Penasihat Teknikal Indonesia mengenai Imunisasi (ITAGI) mengakui vaksin Pfizer selamat dan boleh diterima di semua demografi usia.

Reaksi yang paling biasa sebelum imunisasi termasuk rasa sakit di lokasi suntikan, keletihan, sakit kepala, sakit otot, sakit sendi, dan demam.

Beliau juga menjelaskan bahawa penggunaan vaksin Covid-19 adalah selamat untuk individu yang berumur 12 tahun ke atas. Vaksin mesti diberikan dalam selang tiga minggu antara dos pertama dan kedua.

Ujian klinikal ketiga vaksin Pfizer menunjukkan bahawa keberkesanan untuk penerima berusia 16 tahun ke atas adalah 95.5 peratus dan 100 peratus bagi remaja berusia 12 hingga 15 tahun.

BPOM telah mengeluarkan EUA untuk lima vaksin Covid-19 di Indonesia, iaitu Coronavac dari Sinovac, AstraZeneca yang diperoleh dari skema COVAX, Sinopharm dari China, Moderna dari Amerika Syarikat, dan yang terbaru adalah Pfizer. – Agensi


Jika ingin tahu, suara Ramasamy adalah suara DAP

Pemimpin parti ultra kiasu cukup takut insiden hanya dapat memerintah 22 bulan kembali berulang apabila pemimpin mereka mengeluarkan kenyataan yang kurang ajar dan menyentuh sensitiviti Melayu Islam.

DAP tidak mahu mengaku di khalayak, ada yang pakat-pakat kecam Ramasamy, kerana takut kehilangan kuasa lagi. Walhal itulah warna kulit sebenar parti ultra kiasu ini.

Bila orang Melayu kononnya mengeluarkan kenyataan rasis, terus diambil tindakan tanpa fikir panjang. Malangnya, bila ultra kiasu buat kenyataan rasis, tidak siapapun berani ambil tindakan.

Inilah nasib Melayu di bumi Melayu.

Saya cukup kasihan dengan nasib yang menimpa pemain hoki wanita negara, Hanis Nadiah Onn, digantung dan tidak dibenarkan mewakili pasukan kebangsaan ke tugasan antarabangsa termasuk temasya Sukan SEA Kemboja 2023, susulan komen berbaur perkauman berkaitan konsert penyanyi AR Rahman baru-baru ini.

Jawatankuasa yang dilantik terus mengambil tindakan, atas ‘kesalahan’ hanya memuat naik ciapan komen pendek, kononnya berbau perkauman, iaitu “bau best la kat dalam tu” berserta emoji tertawa sehingga mengeluarkan air mata kepada gambar dan video keadaan konsert berkenaan.

Bandingkan ciapan pendek Hanis dengan artikel panjang Ramasamy, mana lebih menyakitkan.

Bila hati Melayu selalu disakiti, dibiarkan, bila ultra kiasu disakiti, terus diambil tindakan tanpa menoleh lagi.

Sedangkan Hanis menegaskan dia tidak mempunyai sebarang sentimen perkauman, sebaliknya hanya berjenaka tentang keadaan stadium dipenuhi puluhan ribu penonton.

Saya ulang lagi, cuba bandingkan kenyataan Hanis dengan kenyataan Ramasamy mengenai perkhidmatan awam yang dikatakan tidak maju kerana dibolot oleh orang Melayu, mana lebih bahaya.

Kenapa tidak pecat sahaja dia daripada menjadi Timbalan Ketua Menteri Pulau Pinang.

Ramasamy kata dalam artikelnya bertajuk “Ossified public service badly in need of reform”, perkhidmatan awam Malaysia telah lapuk atau tepu dan amat-amat perlu direformasikan.

Tulisan P Ramasamy juga mengaitkan bahawa jumlah kakitangan awam yang terlalu ramai dan didominasi oleh orang Melayu adalah punca yang menyebabkan perkhidmatan awam menjadi lapuk atau tepu. Beliau seterusnya mendesak supaya “dominasi Melayu” dalam perkhidmatan awam dihentikan.

Ramasamy beranggapan perkhidmatan awam telah lapuk atau tepu, puncanya kerana perkhidmatan awam didominasi oleh orang Melayu. Maka, penyelesaiannya ialah untuk kerajaan pimpinan Anwar Ibrahim mesti pecahkan dominasi tersebut.

Artikel ini merupakan satu penghinaan kepada perkhidmatan awam dan orang Melayu.

Kenapa tidak diambil tindakan, berbanding dengan kenyataan Hanis yang amat hanya beberapa perkataan sahaja, terus diambil tindakan dan digantung daripada mewakili negara?

Kita tidak pernah berlaku adil. Dengan orang sendiri bukan main garang, dengan orang lain, lembut gigi daripada lidah.

Alahai Melayu. Kamu nak tunjukkan kamu hebat, tetapi sebenarnya tidak. Kamu sedang meruntuhkan bangsa kamu sendiri.

Kesalahan ultra kiasu lagi besar, tetapi mereka saling sokong menyokong di belakang. Dihadapan mereka berlakun bagi agar tidak mengulangi kesilapan masa lalu.

Ultra kiasu hari ini sangat berstrategi dan cukup berhati-hati mengambil kira pengalaman 22 bulan ketika memerintah selepas PRU14. Sebab itu semua pendamkan, walaupun perkataan menu rahmah dan madani Malaysia menyakitkan hati mereka.

Tersangat naif jika kita masih lagi tidak sedar lakonan hebat ini atau sengaja buat-buat tidak tahu untuk kekal berkuasa.

Sebenarnya, saya langsung tidak terkejut dengan kenyataan P Ramasamy. Itulah suara hati DAP yang kita tahu amat alergik kepada sesuatu yang didominasi oleh orang Melayu?

Ultra kiasu sedang berstrategi untuk memecahkan dominasi Melayu ini.

Saya boleh berikan seribu satu alasan kenapa bukan Melayu tidak minat menyertai perkhidmatan, terutama perkhidmatan awam sektor keselamatan seperti polis dan tentera. Jawapan mudah, kiasi takut mati. Mereka kiasu tetapi kiasi.

Kajian-kajian telah banyak dibuat mengenai kenapa bukan Melayu tidak minat sertai perkhidmatan awam.

Lagi pun Ramasamy takkan tak faham, bagaimana bukan Melayu boleh masuk perkhidmatan jika komunikasi dalam bahasa Melayu ketika temuduga menggunakan bahasa “lu tatak lu tatak atau bulung bulung telebang di angkase”.

Kenapa ultra kiasu ini tidak pernah serik mencabar maruah Melayu Islam. Tidak pernah faham cara hidup pribumi Melayu Islam dan tidak pernah kenal diri, siapa pribumi dan siapa yang mendatangi.

Memang wajarlah pribumi lebih ramai dalam perkhidmatan awam, sebab mereka adalah majoriti besar.

Melayu dan Bumiputera sudah menghampiri 70 peratus populasi, jadi wajarlah mereka ramai.

Macam di India dan di China, semua sektor di monopoli oleh India dan China, kenapa tidak pertikaikan monopoli tersebut.

Sekitar tahun 70an dan 80an, ketika itu tidak ramai profesional Melayu, siapakah yang mendominasi perkhidmatan negara ini?

Cuba baca laporan rancangan Malaysia ke 4 dan 5, dalam tahun 1970an penglibatan kaum Cina dalam bidang profesional adalah seramai 2,793 orang berbanding 1,066 orang daripada kaum India dan 225 orang daripada kaum Bumiputera.

Manakala pada tahun 1980an, penyertaan semua kaum dalam bidang profesional adalah semakin meningkat iaitu seramai 10,812 orang daripada kaum Cina, 2,963 kaum India dan 2,534 kaum Bumiputera.

Pada tahun 1990 pula, penyertaan kaum Cina dalam bidang ini turut melebihi kaum India dan Bumiputera iaitu seramai 22,641 orang berbanding seramai 5,363 kaum India dan 11,717 orang daripada kaum Bumiputera.

Dalam kata lain, penglibatan kaum Cina dalam sektor awam telah bermula semenjak bermulanya pemerintahan British sehingga kini. Selepas pelaksanaan Dasar Ekonomi Baru (DEB), penglibatan mereka dalam sektor awam semakin meningkat khususnya dalam bidang profesional dan jawatan-jawatan tinggi dalam perkhidamatan awam.

Bagaimanapun, dalam perkhidmatan-perkhidmatan yang lain seperti angkatan tentera, polis dan bomba, penglibatan mereka masih kurang walaupun pihak kerajaan menawarkan jumlah gaji yang lumayan dan pelbagai bonus dalam perkhidmatan tersebut. (Muhamad Ali bin Embi dan Abdul Hadi bin Rasimin 2006).

Ingin saya bertanya kepada Ramasamy, maju sangatkah Malaysia ketika didominasi bukan Melayu?

Sayang sekali ISA sudah tiada, jika tidak kita humbankan ultra kiasu ini ke Kemunting.

Saya hairan, sekian lama ultra kiasu ini mendatangi Alam Melayu, tinggal di sini sehingga negara mencapai kemerdekaan ke 65, isu-isu sensitif terus menerus dibangkitkan, mencabar maruah orang Melayu. Ini bukan pertama kali, malah berkali-kali.

Ultra kiasu tidak belajar sejarahkah atau belajar sejarah daripada sekolah persendirian Cina?

Patutkah kita biarkan? Ia memang sengaja dilakukan untuk menguji tahap kesabaran kita? Tidakkah kesabaran kita ada had?

Sudah sampai masanya pihak berkuasa kerajaan bertindak tegas, Madani Malaysia tidak berdiam diri sahaja.

Prof Dr Mohd Ridhuan Tee Abdullah
Pendakwah dan penganalisis politik

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.